C 78/3

KOMISIJOS PRANEŠIMAS

Tam tikrų 2019 m. balandžio 17 d. Europos Parlamento ir Tarybos reglamento (ES) 2019/787 dėl spiritinių gėrimų apibrėžties, apibūdinimo, pateikimo ir ženklinimo, spiritinių gėrimų pavadinimų naudojimo pateikiant ir ženklinant kitus maisto produktus, spiritinių gėrimų geografinių nuorodų apsaugos ir žemės ūkio kilmės etilo alkoholio ir distiliatų naudojimo gaminant alkoholinius gėrimus, kuriuo panaikinamas Reglamentas (EB) Nr. 110/2008, ženklinimo nuostatų įgyvendinimo gairės

(2022/C 78/03)

Pratarmė ir atsakomybės ribojimo pareiškimas Naujasis Spiritinių gėrimų reglamentas (ES) 2019/787 paskelbtas 2019 m. gegužės 17 d., o įsigaliojo po 7 dienų. Tačiau dauguma jo gamybos ir ženklinimo nuostatų taikomos tik nuo 2021 m. gegužės 25 d. Pagal Reglamento (ES) 2019/787 43 straipsnio 2 dalį šio gairių dokumento (kuris taip pat taikomas nuo 2021 m. gegužės 25 d.) tikslas – užtikrinti, kad tam tikros jame išdėstytos ženklinimo nuostatos būtų vienodai taikomos tiek nacionalinių administracijų, tiek maisto verslo operatorių (pvz., spiritinių gėrimų gamintojų ir importuotojų) naudai. Jis apsiriboja spiritiniams gėrimams taikomų ženklinimo nuostatų, visų pirma susijusių su „teisinių pavadinimų“, „sudėtinių terminų“, „užuominų“, „mišinių“ ir „derinių“ naudojimu, praktiniu paaiškinimu. Šiuo tikslu jame pateikiami keli pavyzdžiai, kurie nėra vieninteliai galimi variantai ir kurie pateikiami tik iliustraciniais tikslais. Šis gairių dokumentas pateikiamas tik informaciniais tikslais, jo turiniu nesiekiama pakeisti vadovavimosi galiojančiais teisiniais šaltiniais arba, kai reikia, būtinų teisės eksperto konsultacijų. Nei Komisija, nei joks jos vardu veikiantis asmuo negali būti laikomas atsakingu už naudojimąsi šiomis gairėmis. Be to, šios gairės negali būti laikomos įpareigojančiu teisės aktų aiškinimu. Šiuo dokumentu siekiama padėti įmonėms ir nacionalinėms valdžios institucijoms taikyti Spiritinių gėrimų reglamentą. Autoritetingai aiškinti Sąjungos teisę yra kompetentingas tik Europos Sąjungos Teisingumo Teismas. Toliau pateiktos nuorodos į teisines nuostatas yra nuorodos į Reglamentą (ES) 2019/787 (toliau – SGR), išskyrus tuos atvejus, kai aiškiai nurodoma kitaip.

Turinys

1. SPIRITINIŲ GĖRIMŲ BENDROSIOS ŽENKLINIMO TAISYKLĖS 7

1.1. Horizontaliosios nuostatos (IMTV reglamentas) 7

1.2. Spiritinių gėrimų reglamento principai 7

1.3. Teisiniai pavadinimai 8

1.4. Terminai, kuriais gali būti papildyti teisiniai pavadinimai 10

1.5. Savanoriškai teikiama informacija apie maistą (IMTV reglamentas) 12

1.5.1. Gamyboje naudoto maisto produkto pavadinimas 15

1.6. Etilo alkoholio arba distiliatų žaliavos 15

1.7. Augalinės žaliavos, naudojamos kaip teisiniai pavadinimai 17

2. SUDĖTINIAI TERMINAI 18

2.1. Kas yra sudėtinis terminas 18

2.2. Naudojimo sąlygos 20

2.3. Ženklinimo nuostatos 21

2.4. Patikros 23

3. UŽUOMINOS 24

3.1. Kas yra užuomina 24

3.2. Naudojimo sąlygos ir ženklinimo nuostatos 25

3.2.1. Užuominos ant maisto produktų, kurie nėra alkoholiniai gėrimai 26

3.2.2. Užuominos ant alkoholinių gėrimų, kurie nėra spiritiniai gėrimai 27

3.2.3. Užuominos ant likerių 28

3.2.4. Užuominos ant spiritinių gėrimų, kurie nėra likeriai 30

3.2.5. Kitos užuominų ženklinimo taisyklės 34

3.3. Užuomina į kvapiąsias medžiagas, pamėgdžiojančias spiritinius gėrimus 36

3.4. Mažai alkoholio turintys arba visai jo neturintys gėrimai, ant kurių nurodomi spiritinių gėrimų pavadinimai 37

3.5. Patikros 39

3.5.1. Maisto produktai, kurie nėra alkoholiniai gėrimai 39

3.5.2. Alkoholiniai gėrimai, kurie nėra spiritiniai gėrimai 39

3.5.3. Likeriai 40

3.5.4. Spiritiniai gėrimai, kurie nėra likeriai 40

3.5.5. Kvapiųjų medžiagų „imitacija“ 42

3.5.6. Užuominos į GN 42

4. MIŠINIAI 43

4.1. Kas yra mišiniai 43

4.2. Naudojimo sąlygos ir ženklinimo nuostatos 44

4.2.1. Bendrosios taisyklės 44

4.2.2. Mišiniai, atitinkantys spiritinio gėrimo kategoriją 45

4.3. Patikros 45

5. DERINIAI 46

5.1. Kas yra deriniai 46

5.2. Naudojimo sąlygos ir ženklinimo nuostatos 47

5.3. Patikros 48

6. APŽVALGINĖS LENTELĖS 48

6.1. Sudėtiniai terminai 48

6.2. UŽUOMINOS 49

6.3. Mišiniai 49

6.4. Deriniai 50

Simbolių ir santrumpų lentelė

ABV Alkoholio koncentracija tūrio procentais ST Sudėtinis terminas EAAO Žemės ūkio kilmės etilo alkoholis IMTV (reglamentas) Reglamentas (ES) Nr. 1169/2011 dėl informacijos apie maistą teikimo vartotojams GN Geografinė nuoroda KISD Kiekybinė informacija apie sudedamąsias dalis SGR Reglamentas (ES) 2019/787 (Spiritinių gėrimų reglamentas) § Šių gairių dalis # Šių gairių pavyzdinio lauko numeris

1. SPIRITINIŲ GĖRIMŲ BENDROSIOS ŽENKLINIMO TAISYKLĖS

3 straipsnio 1, 4 ir 8 punktai Apibrėžtys 4 straipsnio 1, 2, 3 ir 4 punktai Techninės terminų apibrėžtys ir reikalavimai 9, 10 ir 13 straipsniai Teisiniai pavadinimai ir kitos ženklinimo nuostatos

1.1. Horizontaliosios nuostatos (IMTV reglamentas)

Kaip nurodyta Reglamento (ES) 2019/787 (1) (toliau – SGR) 9 straipsnyje, „jeigu šiame reglamente nenumatyta kitaip, spiritiniai gėrimai, pateikiami Sąjungos rinkai, turi atitikti Reglamente (ES) Nr. 1169/2011 (2) nustatytus pateikimo ir ženklinimo reikalavimus“ (3).

Išskyrus aiškią lex specialis nuostatą, nustatytą SGR, bet kuriam maisto produktui pagal Reglamentą (ES) Nr. 1169/2011 (toliau – IMTV reglamentas) nustatytos pateikimo ir ženklinimo taisyklės taip pat taikomos spiritiniams gėrimams ir kai jų yra maisto produktuose.

Vienas iš pagrindinių principų, kurie yra nustatyti horizontaliuosiuose ES maisto ženklinimo teisės aktuose (IMTV reglamentas) ir kurie taip pat yra labai svarbūs spiritiniams gėrimams, yra tas, kad informacija apie maistą neturi būti klaidinanti, ji turi būti tiksli, aiški ir lengvai suprantama vartotojams (4).

Informacija vartotojams turi būti tiksli , neklaidinanti ir lengvai suprantama.

Atsižvelgiant į šias aplinkybes verta priminti, kad privalomas kiekybinės informacijos apie tam tikras sudedamąsias dalis (jų kategorijas) pagal IMTV reglamento 9 straipsnio 1 dalies d punktą, taikomą kartu su to reglamento 22 straipsniu ir VIII priedu, nurodymas taip pat yra viena iš spiritiniams gėrimams taikomų horizontaliųjų taisyklių.

KISD taisyklės taikomos spiritiniams gėrimams , kaip numatyta IMTV reglamente, nes SGR nuo jų aiškiai nenukrypsta.

1.2. Spiritinių gėrimų reglamento principai

Laikantis Tarybos reglamente (EEB) Nr. 1576/89 (5) nustatytos ir Reglamente (EB) Nr. 110/2008 (6) tęsiamos tradicijos, Reglamentas (ES) 2019/787 ir toliau grindžiamas tuo pačiu liberaliu principu:

Kiekvienas spiritinis gėrimas gali būti pateiktas ES rinkai, jei jis gaminamas laikantis bendrųjų maisto teisės aktų ir yra tinkamai paženklintas.

Kitaip tariant, nė vienas spiritinis gėrimas, kaip ir bet kuris kitas maisto produktas, nėra draudžiamas ES rinkoje, jei jo gamyba atitinka nustatytus reikalavimus, jis yra saugus vartoti ir ant jo nurodyta tinkama informacija vartotojui.

Tačiau spiritinių gėrimų atveju šis liberalus principas turi būti suderinamas su sustiprinta apsauga, kuri pagal ES teisės aktus taikoma jų teisiniams pavadinimams, kurie yra skirti apibrėžtoms kategorijoms arba geografinėms nuorodoms.

Spiritinių gėrimų teisiniams pavadinimams (kategorijoms ir geografinėms nuorodoms) taikoma ypatinga apsauga.

Siekiant apsaugoti spiritinių gėrimų kategorijų ir GN reputaciją bei užkirsti kelią vartotojų apgaudinėjimui, SGR saugo aiškiai apibrėžtus produktus nuo neteisėto naudojimo pateikiant išvestinius produktus, kurie neatitinka taikomų griežtų gamybos kriterijų.

Todėl prieš pateikdami į ES rinką spiritinį gėrimą ar spiritinius gėrimus nurodantį maistą maisto verslo operatoriai (pvz., gamintojai, importuotojai) turės atidžiai įvertinti SGR nustatytas ženklinimo nuostatas.

Ypatingą dėmesį reikia skirti taisyklėms dėl teisinių pavadinimų (10 straipsnis), sudėtinių terminų (11 straipsnis), užuominų (12 straipsnis) ir kitų ženklinimo nuostatų, įskaitant susijusias su mišiniais ir deriniais (13 straipsnis).

1.3. Teisiniai pavadinimai

ES maisto teisės aktuose nenumatytos privalomos produktų apibrėžtys, išskyrus vertikaliųjų ES teisės aktų, pvz., SGR, atvejais.

Tarybos reglamente (EEB) Nr. 1576/89 ir Reglamente (EB) Nr. 110/2008 numatyta sustiprinta tiek prekinių pavadinimų, tiek geografinių nuorodų apsauga – nustatyta, kad kiekvienas spiritinis gėrimas, kuriuo prekiaujama ES rinkoje, turi turėti aiškiai apibrėžtą pavadinimą.

Dabartiniame SGR išlaikomas toks pats požiūris.

Be to, siekdamas suderinti jį su IMTV reglamento dėl informacijos apie maistą teikimo vartotojams formuluote, teisės aktų leidėjas nusprendė terminą „prekinis pavadinimas“ pakeisti terminu „teisinis pavadinimas“, kuris apibrėžiamas:

— pagal IMTV reglamento 2 straipsnio 2 dalies n punktą kaip „maisto produkto pavadinimas, nustatytas jam taikomose Sąjungos nuostatose“ […]; ir

— pagal SGR 3 straipsnio 1 dalį kaip „pavadinimas, kuriuo spiritinis gėrimas pateikiamas rinkai“.

Be to, pagal IMTV reglamento 17 straipsnio 1 dalį „maisto produkto pavadinimas turi būti jo teisinis pavadinimas. Jei tokio pavadinimo nėra, nurodomas įprastinis maisto produkto pavadinimas arba, jei tokio pavadinimo nėra arba jis nevartojamas, – aprašomasis maisto produkto pavadinimas.“ Tos pačios nuostatos 4 dalyje nurodyta: „Vietoj maisto produkto pavadinimo negali būti vartojami: pavadinimas, saugomas kaip intelektinė nuosavybė (7) , prekės ženklas ar išgalvotas pavadinimas“.

Galiausiai pagal IMTV reglamento 13 straipsnio 1 dalį spiritinių gėrimų teisinis pavadinimas ir bet kuri kita privaloma informacija apie maistą „žymima gerai matomoje vietoje taip, kad ji būtų lengvai matoma, aiškiai įskaitoma ir, jei taikoma, neištrinama . Ji jokiu būdu neturi būti paslėpta, neryški, užgožta arba uždengta kitais įrašais ar piešiniais arba kita įterpta medžiaga“.

Grįžtant prie konkrečių SGR nuostatų, 10 straipsnyje numatoma, kad apibūdinant, pateikiant ir ženklinant spiritinį gėrimą turi būti naudojami tokie teisiniai pavadinimai:

a) PRIVALOMA:

10 straipsnio 2 dalis: spiritinių gėrimų kategorijos pavadinimas, kurios reikalavimus jie atitinka (arba bet koks kitas tos kategorijos leidžiamas teisinis pavadinimas);

Jei gėrimas atitinka visus spiritinių gėrimų kategorijai keliamus reikalavimus, jis turi turėti atitinkamą teisinį pavadinimą.

10 straipsnio 3 dalis: teisinis pavadinimas „spiritinis gėrimas“, jei jis neatitinka nė vienos I priede nurodytos spiritinių gėrimų kategorijos reikalavimų, bet vis tiek atitinka 2 straipsnyje nustatytą spiritinių gėrimų apibrėžtį ir reikalavimus;

Jei gėrimas neatitinka nė vienos spiritinių gėrimų kategorijos reikalavimų, bet atitinka bendrą spiritinių gėrimų apibrėžtį, jis turi turėti bendrinį pavadinimą „spiritinis gėrimas“.

b) GALIMA, BET NEPRIVALOMA:

10 straipsnio 4 dalis: teisiniai pavadinimai, leidžiami pagal vieną ar kelias spiritinių gėrimų kategorijas, jei gėrimai atitinka daugiau nei vienos I priede nurodytos spiritinių gėrimų kategorijos reikalavimus;

#01 - Leidžiamo ženklinimo pavyzdžiai: 1) Brandy gali būti pateikiamas rinkai ir kaip vyno spiritas , jei jis atitinka I priedo tiek 4, tiek 5 kategorijų reikalavimus. 2) Sambuka gali būti pateikiama rinkai ir kaip likeris , nes sambuka būtinai atitinka I priedo tiek 33, tiek 36 kategorijų reikalavimus. 3) Gin gali būti pateikiamas rinkai ir kaip kadagiais aromatizuotas spiritinis gėrimas , jei jis atitinka I priedo tiek 19, tiek 20 kategorijų reikalavimus.

10 straipsnio 5 dalies a punktas: III skyriuje nurodyta geografinė nuoroda, kuri gali papildyti arba pakeisti teisinį pavadinimą;

#02 - Leidžiamo ženklinimo pavyzdžiai: 1) Cognac gali būti pateikiamas rinkai kaip Cognac arba eau-de-vie de Cognac. 2) Cassis de Dijon gali būti pateikiamas rinkai kaip Cassis de Dijon arba Crème de Cassis de Dijon.

10 straipsnio 5 dalies b punktas: sudėtinis terminas, apimantis terminą „likeris“ arba „cream“, kuris gali pakeisti teisinį pavadinimą nukrypstant nuo 10 straipsnio 6 dalies c punkto, pagal kurį sudėtinis terminas gali papildyti tik teisinį pavadinimą (žr. 2.1 skirsnį toliau), jei jis atitinka atitinkamus I priedo 33 kategorijai keliamus reikalavimus (t. y. likeris);

c) DRAUDŽIAMA:

10 straipsnio 7 dalies pirma pastraipa: pagal spiritinių gėrimų kategoriją ir spiritinių gėrimų geografines nuorodas leidžiami teisiniai pavadinimai negali būti naudojami bet kurio gėrimo (t. y. alkoholinio ar nealkoholinio), kuris neatitinka tai kategorijai ar geografinei nuorodai keliamų reikalavimų, apibūdinime, pristatyme ar ženklinime (taip pat žr. 3.3 skirsnį).

Šis draudimas taikomas net tuo atveju, kai naudojamos tokios frazės kaip „panašus į“, „tipas“, „rūšis“, „pagamintas“, „skonis“, kuriomis vartotojui siekiama parodyti, kad toks gėrimas neturi būti laikomas nurodytu spiritiniu gėrimu.

Vienintelės šio draudimo išimtys leidžiamos tik „sudėtinių terminų“, „užuominų“ ir „sudedamųjų dalių sąrašų“ atvejais, kaip nustatyta 11, 12 straipsniuose ir 13 straipsnio 2–4 dalyse.

PASTABA. Reglamentu (ES) 2019/787 Reglamento (EB) Nr. 110/2008 9 straipsnio 4 dalis ir 9 straipsnio 7 dalis buvo sujungtos į naują SGR 10 straipsnio 7 dalį. Todėl 10 straipsnio 7 dalies pirmoje pastraipoje išdėstyta nuostata sugriežtino Reglamento (EB) Nr. 110/2008 9 straipsnio 7 dalį, pagal kurią spiritinių gėrimų pavadinimą buvo draudžiama naudoti tik visų atitinkamam spiritiniam gėrimui keliamų reikalavimų neatitinkantiems alkoholiniams gėrimams (o ne bet kuriems gėrimams kaip yra naujajame SGR). Šis formuluotės pakeitimas buvo būtinas siekiant užtikrinti suderinamumą su Reglamento (EB) Nr. 110/2008 9 straipsnio 4 dalimi, kuria draudžiama naudoti spiritinių gėrimų kategorijų prekinius pavadinimus siekiant bet kokiu būdu apibūdinti arba pateikti kitus gėrimus , išskyrus spiritinius gėrimus, kuriems šie pavadinimai išvardyti II priede arba įregistruoti III priede.

#03 - Draudžiamo ženklinimo pavyzdžiai: 1) Whisky rūšies gėrimas 2) Cognac skonio gėrimas 3) Alkoholio sudėtyje neturintis Brandy 4) Nealkoholinis Gin

PASTABA. Reglamente (ES) 2019/787 nustatyta naujovė nurodant spiritinių gėrimų pavadinimus maisto produktuose, kurie nėra gėrimai. Iš tiesų, kaip išdėstyta 10 straipsnio 7 dalies antroje pastraipoje, pateikiant ir ženklinant kvapiąsias medžiagas , kurios imituoja spiritinį gėrimą, arba maisto produktus, kurie nėra gėrimas ir kurių gamyboje naudojamos tokios kvapiosios medžiagos, gali būti nurodomi pagal spiritinių gėrimų kategoriją leidžiami teisiniai pavadinimai. Vienintelė sąlyga – vartotojas turi būti tinkamai informuojamas prie šių teisinių pavadinimų pridedant terminą „skonis“ ar kitus panašius terminus. Tačiau tam negali būti naudojami geografinių nuorodų pavadinimai .

#04 - Leidžiamo ženklinimo (kategorijų) pavyzdžiai, jei naudojama spiritinį gėrimą imituojanti kvapioji medžiaga: 1) Romo skonis kepiniams – romo skonio pyragas, romo skonio ananasų padažas. 2) Gin skonis – Gin skonio ledai, Gin skonio jogurtas. 3) Whisky skonis – Whisky skonio šokoladas, Whisky skonio ledinukas. #05 - Draudžiamo ženklinimo (GN) pavyzdžiai (tačiau jie leidžiami, jei vietoj kvapiosios medžiagos naudojama autentiška GN): 1) Cognac skonio maistas. 2) Ouzo skonio saldainiai. 3) Scotch Whisky skonio pyragas. 4) Ron de Guatemala skonio padažas

1.4. Terminai, kuriais gali būti papildyti teisiniai pavadinimai

10 straipsnio 6 dalyje pateikiamas orientacinis sąrašas terminų, kurie gali papildyti spiritinių gėrimų teisinius pavadinimus.

Šiuo atveju veiksmažodis „papildyti“ neturėtų būti suprantamas kaip reikalavimas, kad atitinkamas terminas būtų sudedamoji teisinio pavadinimo dalis. Jis veikiau nurodo, kad terminą galima įtraukti į etiketę kaip papildomą elementą, pateikiantį papildomos aprašomosios informacijos apie produktą.

Todėl šis papildantysis terminas nebūtinai turi būti toje pačioje eilutėje kaip ir teisinis pavadinimas – jis gali būti pateiktas bet kurioje etiketės vietoje.

Tad etiketėje kartu su teisiniu pavadinimu gali būti nurodyta:

(a) „valstybėje narėje, kurioje spiritinis gėrimas pateikiamas rinkai, taikytinuose įstatymuose ir kituose teisės aktuose nurodytas pavadinimas arba geografinė nuoroda (8) , jei jie neklaidina vartotojo“. Ši galimybė suteikiama tik nacionaliniu lygmeniu reglamentuojamiems terminams, kai tokių yra. Tokiu atveju šie terminai gali papildyti vidaus rinkai pateikiamų spiritinių gėrimų teisinį pavadinimą. Šie spiritiniai gėrimai gali būti pateikiami ir kitos valstybės narės rinkoje – su sąlyga, kad jie nelaikomi klaidinančiais tos valstybės narės vartotojus; #06 - Pavyzdžiai: 1) Gammel Dansk – kartaus skonio gėrimas, taip paprastai vadinamas Danijoje, tačiau gali būti gaminamas ir ne Danijoje. 2) Berliner Gin arba Bodensee Obstler – terminai, reglamentuojami Vokietijos teisės aktais. 3) Korenwijn – (vruchten)brandewijn – terminai, reglamentuojami Nyderlandų įstatymu dėl vidaus rinkai pateikiamų spiritinių gėrimų.

(b) „ įprastinis pavadinimas , apibrėžtas Reglamento (ES) Nr. 1169/2011 (9) 2 straipsnio 2 dalies o punkte, jei jis neklaidina vartotojo“. Ši galimybė suteikiama tik valstybėse narėse tradiciškai naudojamiems pavadinimams, net jei jie nėra oficialiai reglamentuojami. Tokie pavadinimai gali papildyti nacionalinėse rinkose pateikiamų spiritinių gėrimų teisinį pavadinimą, kai tokie pavadinimai šių rinkų vartotojams yra priimtini be išsamesnio paaiškinimo; #07 - Pavyzdžiai: 1) Rakia : terminas, paprastai naudojamas apibūdinti tam tikrus spiritinius gėrimus Bulgarijoje. 2) Schnaps - Klarer : terminai, paprastai naudojami apibūdinti tam tikrus spiritinius gėrimus Vokietijoje ir Austrijoje. 3) Brännvin arba sprit : terminai, paprastai naudojami apibūdinti spiritinius gėrimus Švedijoje. 4) Viski : terminas, paprastai naudojamas apibūdinti viskiui Estijoje. 5) Nalewka : terminas, paprastai naudojamas Lenkijoje ir apibūdinantis spiritinius gėrimus, pagamintus maceruojant augalines medžiagas žemės ūkio kilmės etilo alkoholyje, žemės ūkio kilmės distiliatuose arba spiritiniuose gėrimuose.

(c) „ sudėtinis terminas arba užuomina (apie likerius), vadovaujantis SGR 11 ir 12 straipsniais“ (išskyrus sudėtinius terminus, atsirandančius iš spiritinio gėrimo pavadinimo bei termino „likeris“ arba „cream“ derinio), kurie gali pakeisti teisinius pavadinimus pagal 10 straipsnio 5 dalies b punktą). Pažymėtina, kad 11 straipsnio 2 dalyje minimi terminai „alkoholis“, „spiritas“, „gėrimas“, „spiritinis gėrimas“ ir „vanduo“ negali būti įtraukiami į alkoholinį gėrimą apibūdinantį sudėtinį terminą, išskyrus tuos atvejus, kai šie terminai yra neatskiriama sudėtiniame termine minimos spiritinių gėrimų kategorijos teisinio pavadinimo dalis. Todėl sudėtinis terminas jokiu atveju negali būti rašomas taip, kad sudarytų dalį bendrinio teisinio pavadinimo „spiritinis gėrimas“; #08 - Leidžiamo ženklinimo pavyzdžiai: 1) Spiritinis gėrimas Grūdų spiritas ir imbieras (teisinis pavadinimas „spiritinis gėrimas“, papildytas sudėtiniu terminu). 2) Chocolate Cream (likeris) su romo aromatu (teisinis pavadinimas „Chocolate Cream“, papildytas užuomina). #09 - Draudžiamo ženklinimo pavyzdžiai (terminai, kurie negali būti sudėtinių terminų dalis): 1) Imbierinis Whisky spiritinis gėrimas 2) Romo vanduo

(d) terminai „derinys“ („blend“), derinimas („blending“), „derintas“ („blended“) , jei su spiritiniu gėrimu atlikti derinimo veiksmai pagal 3 straipsnio 11 punktą; PASTABA. Ši nuoroda privaloma 13 straipsnio 3a dalyje nurodytu atveju. #10 - Leidžiamo ženklinimo pavyzdžiai: 1) Derintas Whisky (teisinis pavadinimas „Whisky“ bei papildantis terminas). 2) Romo derinys (teisinis pavadinimas „romas“ bei papildantis terminas). #11 - Draudžiamo ženklinimo pavyzdžiai: 1) Derintas spiritinis gėrimas* 2) Whisky ir Vodka derinys* * Vadovaujantis 3 straipsnio 11 punktu, „derinti“ reiškia į vieną gėrimą supilti du ar daugiau tos pačios kategorijos spiritinių gėrimų , kurie skiriasi tik nereikšmingais sudėties ypatumais. Todėl bendrinis spiritinis gėrimas (t. y. nepriklausantis spiritinių gėrimų kategorijai) arba spiritiniai gėrimai, priklausantys skirtingoms kategorijoms, negali būti ženklinami kaip derinys.

(e) terminai „mišinys“ („mixture“), „maišytas“ („mixed“) arba „maišytas spiritinis gėrimas“ („mixed spirit drink“) , jei su spiritiniu gėrimu „atlikti maišymo veiksmai“ pagal 3 straipsnio 9 punktą; PASTABA. Ši nuoroda privaloma 13 straipsnio 3 dalyje nurodytu atveju. #12 - Leidžiamo ženklinimo pavyzdžiai: 1) Romas ir Gin (alkoholinių sudedamųjų dalių sąrašas) Maišytas spiritinis gėrimas (teisinis pavadinimas „spiritinis gėrimas“ bei papildantis terminas). 2) Spiritinis gėrimas (teisinis pavadinimas) Romo ir džino mišinys (alkoholinių sudedamųjų dalių sąrašas bei papildantis terminas). #13 - Draudžiamo ženklinimo pavyzdžiai: 1) Vaisių spiritas ir apelsinų sultys Maišytas spiritinis gėrimas*. 2) Akvavit ir vandens mišinys*. * Vadovaujantis 3 straipsnio 9 punktu, „maišyti“ reiškia įpilti į spiritinį gėrimą (tam tikros kategorijos arba GN) vieną ar daugiau: kitų spiritinių gėrimų , kurie nepriklauso tai pačiai spiritinių gėrimų kategorijai, žemės ūkio kilmės distiliatų , žemės ūkio kilmės etilo alkoholio . Todėl spiritinio gėrimo derinys su nealkoholine sudedamąja dalimi arba vandeniu negali būti ženklinamas kaip mišinys.

(f) terminas sausas arba „dry“ , jei spiritinis gėrimas nesaldintas (net ir skonio švelninimo tikslais). Taikomos tokios išimtys: (i) „išskyrus spiritinius gėrimus, kurie atitinka I priede nustatytos 2 kategorijos reikalavimus“ (t. y. viskis ( whisky arba whiskey )), kurie jokiu atveju negali būti saldinami (net ir skonio švelninimo tikslais) ir todėl negali būti ženklinami kaip „sausi“ arba „dry“ (10); (ii) spiritiniai gėrimai, atitinkantys I priede 20–22 kategorijoms nustatytus specialius reikalavimus (t. y. gin, distiliuotas gin ir London gin ), kuriems ir toliau turėtų būti taikomos specialios saldinimo ir ženklinimo taisyklės, susijusios su termino „sausas“ vartojimu (t. y. pridėtų saldinančiųjų produktų kiekiu, neviršijančiu 0,1 gramo saldinančiųjų produktų viename litre galutinio produkto, išreiškus invertuotojo cukraus ekvivalentu); (iii) spiritiniai gėrimai, kurie atitinka 33 kategorijos reikalavimus (t. y. likeris) ir kurie turi būti saldinti pagal apibrėžtį. Terminu „sausas“ arba „dry“ galima papildyti teisinį likerių, „kuriems būdingas aitrus, kartus, aštrus, deginantis, rūgštus ar citrusinis skonis, neatsižvelgiant į tai, kiek jie saldinti“ (17 konstatuojamoji dalis), pavadinimą. Iš tiesų mažai tikėtina, kad apibūdinant, pateikiant ir ženklinant likerį vartojamas terminas „sausas“ suklaidins vartotoją, nes, kad likerį būtų galima taip klasifikuoti, jo sudėtyje turėtų būti minimalus cukraus kiekis. #14 - Leidžiamo ženklinimo pavyzdžiai: 1) Sausas sidro spiritas (jei nesaldintas, net ir skonio švelninimo tikslais). 2) Sausas Gin (jei pridėtų saldinančiųjų produktų kiekis neviršija 0,1 gramo viename litre). 3) Likeris „Triple Sec“ (jei likeriui būdingas, pvz., aitrus arba kartus skonis). #15 - Draudžiamo ženklinimo pavyzdžiai: 1) Sausas Whisky (tai neįmanoma jokiais atvejais, nes visi viskiai turi būti nesaldinti). 2) Sausas Brandy (kai brandy saldintas skonio švelninimo tikslais).

1.5. Savanoriškai teikiama informacija apie maistą (IMTV reglamentas)

Be pirmiau išdėstytų dalykų, laikantis IMTV reglamento, apibūdinant, pateikiant ir ženklinant spiritinį gėrimą gali būti savanoriškai teikiama informacija apie maistą (11).

Pagal IMTV reglamento 36 straipsnio 2 dalį reikalaujama, kad „savanoriškai teikiama informacija apie maistą turi atitikti šiuos reikalavimus:

a) ja nėra klaidinamas vartotojas, kaip nurodyta 7 straipsnyje;

b) vartotojui ji nėra dviprasmiška ar paini ir

c) prireikus, ji grindžiama atitinkamais moksliniais duomenimis“.

Savanoriškai teikiama informacija gali apimti tokius terminus kaip „aukštos kokybės“, „aukščiausios rūšies“, „100 % gryno grūdo“, „išskirtinis“, o taip pat ir „brandintas vyno statinėje“, „brandintas senoje statinėje“, „išlaikytas Sherry statinėje“ (12), „baigtas brandinti Stout / alaus statinėje“ ir pan.

Terminai, nurodantys spiritinio gėrimo laikymą visą arba dalį brandinimo laikotarpio medinėse statinėse, kuriose anksčiau buvo brandintas kitas spiritinis gėrimas, negali būti laikomi tiesiog savanoriškai teikiama informacija, kaip tai suprantama pagal IMTV reglamento 36 straipsnį, skirtingai nei nuorodos į, pvz., vyno ir alaus statines. Taip yra dėl SGR 10 straipsnio 7 dalies pirmoje pastraipoje nustatyto draudimo naudoti spiritinių gėrimų pavadinimų apibūdinant, pateikiant ar ženklinant bet kokį gėrimą, neatitinkantį SGR ar atitinkamos GN techninės bylos / produkto specifikacijos reikalavimų. Vienintelės šio draudimo išimtys yra susijusios su sudėtinių terminų, užuominų ir sudedamųjų dalių sąrašo ženklinimu, kaip nustatyta SGR 11, 12 straipsniuose ir 13 straipsnio 2–4 dalyse. Todėl nuoroda į spiritinį gėrimą, kurio medinėje statinėje vėliau buvo brandintas kitas spiritinis gėrimas, yra SGR 12 straipsnio 3a dalimi reglamentuojama užuomina (13) (žr. 3.2.4.2 skirsnį).

PASTABA. Šiame skirsnyje neaptariami pagal spiritinio gėrimo GN techninę bylą / produkto specifikaciją leidžiami terminai, kurie bet kuriuo atveju gali papildyti GN, jei tai neklaidina vartotojo, taikant 10 straipsnio 5 dalies a punktą.

PASTABA. Verta priminti, kad tam tikrų kategorijų (ypač I priedo 1–14 kategorijų) spiritinių gėrimų sudėtyje negali būti kvapiųjų medžiagų, dažiklių, saldiklių arba įpilta alkoholio: šių reikalavimų negalima apeiti brandinant medinėse statinėse, iš kurių nebuvo visiškai pašalintas ankstesnis jų turinys. Nepaisant to, laikymas tuščiose medinėse statinėse, kuriose anksčiau buvo laikomas kitas alkoholinis gėrimas, nelaikomas aromatizavimu, o nuoroda į tokią praktiką spiritinio gėrimo etiketėje pateikiama tik siekiant informuoti vartotoją apie gėrimui laikyti naudotos talpyklos rūšį ir turi atitikti IMTV reglamento 7 straipsnį ir SGR 21 straipsnį. Be to, spiritinio gėrimo GN atveju tokios praktikos ženklinimas turi atitikti techninės bylos / produkto specifikacijos reikalavimus, taikomus tokiems bet kurios konkrečios GN aprašams.

SGR nereglamentuoja savanoriškai teikiamos informacijos naudojimo spiritinių gėrimų pristatyme, apibūdinime ir ženklinime, todėl taikomos bendrosios IMTV reglamento nuostatos.

Pagal IMTV Reglamento 7 straipsnio 1 dalį:

„Informacija apie maistą neturi klaidinti, visų pirma:

a) dėl maisto produkto ypatybių, ypač jo pobūdžio, tapatumo, savybių, sudėties, kiekio, tinkamumo vartoti termino, kilmės šalies ar kilmės vietos, gamybos ar ruošimo būdo;

b) priskiriant maisto produktui poveikį arba savybių, kurių jis neturi;

c) darant užuominą apie ypatingas maisto produkto savybes, nors jos iš tikrųjų yra būdingos visiems tokiems panašiems maisto produktams, ypač specialiai atkreipiant dėmesį į tam tikrų sudedamųjų dalių ir (arba) maistinių medžiagų buvimą ar nebuvimą;

d) naudojantis išvaizda, aprašomąja arba vaizdine medžiaga darant užuominą, kad maisto produkto sudėtyje yra tam tikras maisto produktas arba sudedamoji dalis, nors iš tikrųjų tame maisto produkte natūraliai esantis komponentas arba įprastai naudojama sudedamoji dalis yra pakeisti kitu komponentu ar kita sudedamąja dalimi.“

Už ES teisės aktų vykdymą yra atsakingos nacionalinės kompetentingosios institucijos, todėl jos kiekvienu konkrečiu atveju turi įvertinti, ar tokia spiritinių gėrimų etiketėje naudojama savanoriškai teikiama informacija atitinka atitinkamus ES teisės aktus.

Todėl atliekant šį vertinimą reikėtų atsižvelgti, be kita ko, į tai, ar vartojami terminai:

— apibūdina tikrąjį produkto pobūdį ir specifines savybes (pvz., nurodo konkrečią gamybos ypatybę);

— apibūdina gamybos ypatybes, kurios leidžiamos pagal atitinkamos kategorijos arba GN spiritinių gėrimų gamybos reikalavimus (išdėstytus SGR I priede arba atitinkamoje techninėje byloje / produkto specifikacijoje);

— apibūdina gamybos ypatybes, kurios leidžiamos pagal reikalavimus, taikomus atitinkamos nurodomos kategorijos arba GN (pvz., vyno ar alaus GN) maisto produktų gamybai;

— teisingai nurodo GN (pvz., „Sherry“ statinių atveju – kad atitinkama kontrolės ir sertifikavimo įstaiga juos pripažino atitinkančiais reikalavimus);

— išskiria specifines produkto, su kuriuo jie naudojami, savybes, skiriančias produktą nuo kitų (panašių) produktų, su kuriais jis gali būti painiojamas;

— neklaidina vartotojų, kuriems jie yra skirti.

Todėl, jei tam tikri terminai vartojami kaip savanoriškai teikiama informacija, nurodanti spiritinį gėrimą, maisto verslo operatorius turi galėti įrodyti, kad spiritinis gėrimas pasižymi specifinėmis kokybės, materialinės vertės, gamybos būdo ar brandinimo laikotarpio savybėmis, dėl kurių jis išsiskiria iš spiritinių gėrimų, atitinkančių minimalius tos pačios kategorijos reikalavimus.

#16 - Leidžiamo ženklinimo ir atitinkamų savanoriškai teikiamos informacijos naudojimo sąlygų pavyzdžiai: 1) Aukštos kokybės „Kirsch“ arba „Edelkirsch“ gali rodyti, kad naudojami tik valgomieji vaisiai, o ne nukritę nuo medžių vaisiai. 2) Ekologiškas „Mirabelle“ rodo, kad naudojami tik ekologiškai išauginti vaisiai arba vaisiai iš kontroliuojamų integruotų ūkių, laikantis Reglamento (ES) 2018/848 (14) nuostatų ir kad spiritinis gėrimas sertifikuotas kaip ekologiškas. 3) Brandy „Išskirtinis“ arba „Aukščiausios klasės“ gali nurodyti, pavyzdžiui, ypač ilgą brandinimo laikotarpį. 4) Single Malt Whisky (viensalyklis viskis) Brandintas „Chardonnay“ vyno statinėje gali nurodyti, kad viskis buvo pakankamai laiko laikytas statinėje, kurioje anksčiau buvo laikomas „Chardonnay“ vynas, kad tai turėtų įtakos spiritinio gėrimo juslinių savybių pobūdžiui.* * Pagal I priedo 2 dalies (Whisky arba whiskey) a punkto iii papunktį galutinis distiliatas brandinamas ne didesnėse nei 700 litrų talpos medinėse statinėse. Kadangi medinės statinės tipas nenurodomas, galima pakartotinai naudoti statines, kuriose anksčiau buvo brandinti kiti alkoholiniai gėrimai, kad viskiui būtų perteiktos tam tikros juslinės savybės. #17 - Draudžiamo ženklinimo ir neteisėto savanoriškai teikiamos informacijos naudojimo pavyzdžiai: Whisky Užbaigtas brandinti putojančio vyno statinėje Toks terminas neleidžiamas, nes putojančiame vyne tik fermentacija butelyje arba suslėgto oro talpykloje neputojantį vyną paverčia putojančiu.

PASTABA. Nuoroda į saugomą pavadinimą pagal statinės, naudotos spiritiniam gėrimui brandinti, rūšį pateikiama tik siekiant informuoti vartotoją apie naudotos statinės rūšį ir turi atitikti SGR 21 straipsnio bei IMTV reglamento 7 ir 36 straipsnių reikalavimus.

1.5.1. Gamyboje naudoto maisto produkto pavadinimas

Maisto produkto, kuris buvo naudojamas spiritinio gėrimo gamybai pagal I priede nustatytus reikalavimus spiritinių gėrimų kategorijai arba, GN atveju, techninės bylos / produkto specifikacijos reikalavimus, pavadinimas taip pat gali būti nurodytas pateikiant, apibūdinant ir ženklinant gėrimą kaip savanoriškai teikiama informacija. (15)

Iš tikrųjų, kaip matysime vėliau (žr. 2.1 skirsnį), spiritinio gėrimo teisinio pavadinimo ir jo gamyboje numatyto / leidžiamo maisto produkto pavadinimo derinys nėra sudėtinis terminas pagal 3 straipsnio 2 punktą, kur šis terminas apibrėžiamas kaip spiritinio gėrimo pavadinimo ir (be kita ko) „vieno ar kelių maisto produktų, išskyrus […] tuos maisto produktus, kurie naudoti tam spiritiniam gėrimui gaminti pagal I priedą , pavadinimų“ derinys.

Spiritinio gėrimo gamyboje naudojamo (-ų) maisto produkto (-ų) pavadinimas gali būti nurodytas siekiant informuoti vartotoją apie žaliavą (-as), kuri (-ios) jam suteikia specifinių juslinių savybių, jei ši nuoroda yra teisinga, tiksli ir neklaidinanti vartotojo.

Tokiu atveju teisinis pavadinimas yra pavadinimas, leidžiamas pagal spiritinių gėrimų kategoriją arba GN techninėje byloje / produkto specifikacijoje.

#18 - Leidžiamų nurodyti vieno ar kelių pagrindinių maisto produktų, naudojamų spiritiniam gėrimui gaminti, pavyzdžiai: 1) Distiliuotas apynių Gin 2) Persikų likeris - Kavos likeris 3) Kavos „Advocaat“ — Distiliuotas rabarbarų ir imbiero Gin* — Chocolate Cream (likeris)** — Kiaušininis likeris su „Speculoos“*** * Pagal I priedo 21 dalies a punkto i papunktį distiliuotas džinas gali būti gaminamas distiliuojant žemės ūkio kilmės etilo alkoholį įdėjus kadagio uogų ir kitokių natūralių augalų, bet taip, kad vyrautų kadagio uogų skonis. Todėl teisinis pavadinimas „distiliuotas gin“ gali būti papildomas tokių natūralių augalų pavadinimais. Kiti maisto produktai, kurie nėra natūralūs augalai, pavyzdžiui, „spraginti kukurūzai“, negali papildyti teisinio pavadinimo „distiliuotas gin“, išskyrus „sudėtiniams terminams“ nustatytomis sąlygomis. PASTABA. Pagal I priedo 20 dalies a punktą leidžiama gaminant džiną naudoti tik kadagio uogas kaip natūralius augalus. Todėl kitų natūralių augalų įtraukimas į džiną turėtų būti ženklinamas kaip sudėtinis terminas (t. y. tame pačiame vaizdiniame lauke pateikiamas atitinkamas teisinis pavadinimas). ** Pagal I priedo 33 dalies f punktą, nedarant poveikio 11 ir 12 straipsnių bei 13 straipsnio 4 dalies nuostatoms, teisinį pavadinimą „likeris“ gali papildyti kvapiosios medžiagos ar maisto produkto, kurie suteikia spiritiniam gėrimui vyraujantį aromatą, pavadinimas, jei aromatą spiritiniam gėrimui suteikė kvapieji maisto produktai, kvapiųjų medžiagų preparatai ir natūralūs kvapiųjų medžiagų pagrindai, gauti iš žaliavos, nurodytos kvapiosios medžiagos ar maisto produkto pavadinime, o papildomai naudoti kvapiųjų medžiagų pagrindai buvo reikalingi tik tam, kad būtų sustiprintas tos žaliavos aromatas. *** Pagal I priedo 39 dalies c punktą ir 40 dalies c punktą, kiaušinių likeris arba „Advocaat“ ir likeris su kiaušiniais gali būti gaminami naudojant, be kita ko, kvapiuosius maisto produktus, pvz., kavą ir „Speculoos“ sausainius.

1.6. Etilo alkoholio arba distiliatų žaliavos

13 straipsnio 1 dalyje numatytos griežtesnės taisyklės, taikomos distiliavimui naudojamoms žemės ūkio žaliavoms:

„Apibūdinant, pateikiant ar ženklinant spiritinį gėrimą gali būti nurodomos žemės ūkio kilmės etilo alkoholiui ar žemės ūkio kilmės distiliatams, panaudotiems to spiritinio gėrimo gamyboje, gaminti naudotos žaliavos, tačiau tik jeigu tas etilo alkoholis ar tie distiliatai gauti vien tik iš tų žaliavų. Tokiu atveju kiekvienos rūšies žemės ūkio kilmės etilo alkoholis ar žemės ūkio kilmės distiliatas nurodomas mažėjančia tvarka pagal gryno alkoholio kiekį tūrio procentais.“

Su spiritiniu gėrimu galima nurodyti tik žaliavų , distiliuotų siekiant gauti gėrimo gamyboje naudojamą alkoholį, pavadinimus su sąlyga, kad tai yra vienintelės distiliavimui naudojamos žaliavos. Apibūdinant, pristatant ir ženklinant gėrimą turi būti paminėtos visos naudotos žaliavos mažėjančia tvarka.

Jei laikomasi šios sąlygos, turi būti nurodytas kiekvienos rūšies etilo alkoholis ar distiliatas (nurodant jam gaminti naudotą žemės ūkio produktą) nurodant juos mažėjančia tvarka pagal gryno spiritiniame gėrime esančio alkoholio kiekį tūrio procentais.

#19 - Leidžiamo ženklinimo pavyzdžiai: 1) Spiritinis gėrimas: bendrinis spiritinio gėrimo pavadinimas, nurodantis jam gauti distiliuotos (-ų) žaliavos (-ų) pavadinimą. PASTABA. Galima tik tuo atveju , jei pagaminti gėrimai atitinka spiritinio gėrimo apibrėžtį (2 straipsnis), bet neatitinka spiritinių gėrimų kategorijos reikalavimų: a) apibūdinant, pateikiant ir ženklinant spiritinį gėrimą, gautą tik distiliuojant cukranendrių cukrų, bet neatitinkantį I priedo 1 kategorijos (romo) reikalavimų, pvz., dėl to, kad spiritinis gėrimas buvo saldintas viršijant šiai spiritinių gėrimų kategorijai nustatytą maksimalią ribą, gali būti pateikiama nuoroda „ cukranendrių cukraus spiritinis gėrimas “; b) apibūdinant, pateikiant ir ženklinant spiritinį gėrimą, gautą tik distiliuojant agavą ir cukranendrių cukrų ir neatitinkantį nė vienos I priedo kategorijos reikalavimų, gali būti savanoriškai pateikiama nuoroda „ agavos ir cukranendrių cukraus spiritinis gėrimas “. 2) Grūdų spiritas (3 spiritinių gėrimų kategorija): Pagal SGR I priedo 3 dalies h punktą, vartojant teisinį pavadinimą „grūdų spiritas“ arba „grūdų brandy“, žodį „grūdų“ galima pakeisti grūdų, naudotų spiritinio gėrimo gamyboje (jei naudoti tik tie grūdai), pavadinimu, pvz., „ Kviečių spiritas “ arba „ Avižų Brandy “. 3) Vyno spiritas (4 spiritinių gėrimų kategorija): a) apibūdinant, pateikiant ir ženklinant vyno spiritą, gautą tik distiliuojant „Chardonnay“ vyną, pagamintą pagal vynui taikomus teisės aktus, gali būti savanoriškai pateikiama nuoroda „Chardonnay“ vyno spiritas“; b) apibūdinant, pateikiant ir ženklinant vyno spiritą, gautą tik distiliuojant „Chardonnay“ vyną ir „Merlot“ vyną, pagamintą pagal vynui taikomus teisės aktus, gali būti savanoriškai pateikiama nuoroda „Chardonnay“ ir „Merlot“ vyno spiritas“. 4) Degtinė (vodka) (15 spiritinių gėrimų kategorija): a) apibūdinant, pateikiant ir ženklinant degtinę (vodką), pagamintą tik naudojant etilo alkoholį, gautą fermentuojant grūdus , gali būti savanoriškai pateikiama nuoroda „ grūdų degtinė (vodka) “; b) apibūdinant, pateikiant ir ženklinant degtinę (vodką), pagamintą tik naudojant etilo alkoholį, gautą fermentuojant grūdus ir bulves , gali būti savanoriškai pateikiama nuoroda „ grūdų ir bulvių degtinė (vodka) “.* * Pagal SGR I priedo 15 dalies f punktą apibūdinant, pateikiant ir ženklinant degtinę (vodką), kuri nėra pagaminta vien tik iš bulvių ir (arba) grūdų, būtina aiškiai nurodyti „pagaminta iš …“ ir pateikti žaliavų, iš kurių pagamintas žemės ūkio kilmės etilo alkoholis, pavadinimą. Ši nuoroda pateikiama tame pačiame regėjimo lauke kaip ir teisinis pavadinimas. 5) Gin (20 spiritinių gėrimų kategorija): a) apibūdinant, pateikiant ir ženklinant džiną, pagamintą naudojant etilo alkoholį, gautą distiliuojant tik grūdus , gali būti savanoriškai pateikiama nuoroda „ su etilo alkoholiu (žemės ūkio kilmės), pagamintu iš grūdų “;* b) apibūdinant, pateikiant ir ženklinant džiną, pagamintą naudojant etilo alkoholį, gautą distiliuojant tik kviečius ir miežius , gali būti savanoriškai pateikiama nuoroda „ su etilo alkoholiu (žemės ūkio kilmės), pagamintu iš miežių ir kviečių / kviečių ir miežių “, atsižvelgiant į kiekvieno iš jų grynojo alkoholio dalį.* * Pagal I priedo 20 dalies a punktą gin yra kadagiais aromatizuotas spiritinis gėrimas, pagamintas žemės ūkio kilmės etilo alkoholį aromatizuojant kadagio uogomis. Pagal to paties priedo 19 dalies a punktą kadagiais aromatizuotas spiritinis gėrimas yra spiritinis gėrimas, pagamintas žemės ūkio kilmės etilo alkoholį arba grūdų spiritą ar grūdų distiliatą arba jų derinį aromatizuojant kadagio uogomis. 6) Likeris (33 spiritinių gėrimų kategorija): a) apibūdinant, pateikiant ir ženklinant likerį, pagamintą naudojant tik etilo alkoholį arba iš kriaušių pagamintą distiliatą, gali būti vartojami atitinkami terminai „ likeris, pagamintas naudojant etilo alkoholį iš kriaušių “ arba “ likeris, pagamintas naudojant kriaušių distiliatą “; b) likeris, pagamintas naudojant etilo alkoholį iš kriaušių ir iš abrikosų, gali būti ženklinamas kaip „ likeris, pagamintas iš kriaušių ir abrikosų pagaminto etilo alkoholio pagrindu “, arba „ likeris, pagamintas naudojant etilo alkoholį iš abrikosų ir kriaušių “, atsižvelgiant į grynojo alkoholio dalį, kurią sudaro iš kriaušių gautas etilo alkoholis ir iš abrikosų gautas etilo alkoholis.

PASTABA. Čia pateikiama nuoroda į žemės ūkio produktus, distiliuotus po alkoholinės fermentacijos , kad būtų gautas žemės ūkio kilmės etilo alkoholis arba distiliatai. O žaliavos, maceruotos alkoholyje arba kitaip įtrauktos į spiritinio gėrimo sudėtį pagal jo gamybos reikalavimus, priskiriamos „gamyboje naudojamiems maisto produktams“ (tai aptarta ankstesniame 1.5.1 skirsnyje), o maisto produktai, derinami su spiritiniu gėrimu, nors ir nėra būtini / leidžiami jo gamyboje, turi būti nurodyti pagal sudėtinių terminų arba užuominų taisykles.

1.7. Augalinės žaliavos, naudojamos kaip teisiniai pavadinimai

Kaip nurodyta 13 straipsnio 5 dalyje, „augalinių žaliavų pavadinimų, kurie vartojami kaip tam tikrų spiritinių gėrimų teisiniai pavadinimai, vartojimas nedaro poveikio tų augalinių žaliavų pavadinimų vartojimui pateikiant ir ženklinant kitus maisto produktus. Tokių žaliavų pavadinimai gali būti naudojami apibūdinant, pateikiant ar ženklinant kitus spiritinius gėrimus, jei jie neklaidina vartotojo“.

Ši nuostata laikoma būtina siekiant leisti vartoti vaisių ar augalų pavadinimus, kuriuos SGR apibrėžia kaip tam tikrų spiritinių gėrimų teisinius pavadinimus, taip pat pateikiant ir ženklinant kaip kitų maisto produktų sudedamąsias dalis (kaip vaisius ar augalus, o ne kaip spiritinius gėrimus).

Tokia pati galimybė taikoma ir kitiems spiritiniams gėrimams, jei juos apibūdinant, pateikiant ir ženklinant aiškiai pabrėžiama, kad nurodomas ne spiritinis gėrimas (kaip sudedamoji dalis), o pati augalinė žaliava.

#20 - Pavyzdžiai: 1) Kirsch (9 kategorijos vaisių spirito teisinis pavadinimas ): vokiškas terminas „Kirsch“ (vyšnia) gali būti vartojamas: a) pateikiant ir ženklinant vyšnių pyragą ( „ Kirschkuchen “), net jei šiam maisto produktui gaminti buvo naudotos uogos, o ne spiritinis gėrimas; b) apibūdinant, pateikiant ir ženklinant vyšnių likerį („ Kirschlikör “), net jei šiam likeriui gaminti buvo naudotos uogos, o ne spiritinis gėrimas – su sąlyga, kad vartotojas nebus klaidinamas, jog likeris pagamintas naudojant „Kirsch“ (spiritinį gėrimą), o ne vyšnias (uogas). 2) Anis (28 kategorijos spiritinio gėrimo teisinis pavadinimas): prancūziškas arba vokiškas terminas „Anis“ (anyžiai) gali būti vartojamas: a) pateikiant ir ženklinant infuziją („ infusion à l’anis “), net jei šiam maisto produktui gaminti buvo naudotas augalas, o ne spiritinis gėrimas; b) apibūdinant, pateikiant ir ženklinant anyžių likerį („ Liqueur d’anis “), net jei jis pagamintas leidžiant pritraukti anyžius į alkoholį ir cukrų, o ne naudojant spiritinį gėrimą – su sąlyga, kad vartotojas informuojamas, kaip likeris iš tikrųjų pagamintas. 3) Gencijonų spiritinis gėrimas (18 kategorijos spiritinio gėrimo teisinis pavadinimas): terminas „Gencijonų spiritinis gėrimas“ (kartu su jo vertiniais į kitas oficialias ES kalbas) gali būti vartojamas: a) pateikiant ir ženklinant infuziją („ gencijonų arbata “), net jei maisto produktui pagaminti buvo naudotas augalas, o ne spiritinis gėrimas; b) pateikiant ir ženklinant tokius maisto produktus kaip gencijonų salotos. 4) Blutwurz (terminas, vartojamas Vokietijos likerio GN „Blutwurz“): vokiškas terminas „Blutwurz“ (t. y. miškinės sidabražolės arba Potentilla erecta (L.) Rausch šaknis) gali būti vartojamas: a) apibūdinant, pateikiant ir ženklinant kitą likerį (Blutwurzel Likör) kaip pagrindinę kvapiąją medžiagą, naudotą to spiritinio gėrimo gamybai; b) apibūdinant, pateikiant ir ženklinant kitą spiritinį gėrimą (pvz., Blutwurzel Spirituose), pagamintą infuzijos būdu (arba maceracijos ir distiliacijos būdu).

2. SUDĖTINIAI TERMINAI

3 straipsnio 2 punktas Apibrėžtis 11 straipsnis Naudojimo sąlygos ir ženklinimo nuostatos

2.1. Kas yra sudėtinis terminas

Sudėtinis terminas gali būti vartojamas apibūdinant spiritinį gėrimą (kategoriją arba GN), iš kurio kilęs visas produkte esantis alkoholis, į kurį dedama kitų maisto produktų ir kuris dėl to nebegali būti apibūdinamas, pateikiamas ar ženklinamas tos kategorijos arba GN teisiniu pavadinimu. Vietoj to jam turi būti naudojamas teisinis pavadinimas „spiritinis gėrimas“ (16), išskyrus atvejus, kai gėrimas atitinka reikalavimus, leidžiančius kaip teisinį pavadinimą naudoti sudėtinį terminą, apimantį terminus „likeris“ arba „cream“ (17).

Jei gautas produktas neatitinka spiritinio gėrimo apibrėžties ir reikalavimų (pvz., dėl mažesnės nei 15 % tūrio alkoholio koncentracijos (18)), jam turės būti naudojamas atitinkamo alkoholinio gėrimo pavadinimas pagal IMTV reglamento 17 straipsnį (PASTABA . Jis niekada nebūna prekės ženklo pavadinimas (19)).

Pagal 3 straipsnio 2 punktą „sudėtinis terminas – apibūdinant, pateikiant ir ženklinant alkoholinį gėrimą naudojamas numatyto I priede nustatytų spiritinių gėrimų kategorijų teisinio pavadinimo arba geografinės nuorodos, apibūdinančios spiritinį gėrimą, iš kurio kilo visas galutinio produkto alkoholis, derinys su vienu ar daugiau:

a) vieno ar kelių maisto produktų, išskyrus alkoholinius gėrimus ir tuos maisto produktus, kurie naudoti tam spiritiniam gėrimui gaminti pagal I priedą, pavadinimų arba iš jų padarytų būdvardžių;

b) terminų „likeris“ arba „cream“.“

Taigi bet kuriuo atveju:

— alkoholinė sudedamoji dalis yra spiritinių gėrimų kategorija arba GN (tik viena iš jų), prie kurios pridedamas vienas ar keli maisto produktai (pvz., sultys arba kiti nealkoholiniai gėrimai, žolelės, prieskoniai, cukrus, pieno produktai) siekiant galutiniam produktui suteikti papildomų specifinių juslinių savybių;

— su spiritinio gėrimo pavadinimu derinamas (-i) maisto produkto (-ų) pavadinimas nėra nei gėrimas, kurio sudėtyje yra alkoholio, nei jo gamybai pagal atitinkamas taisykles reikalingi / leidžiami maisto produktai;

— iš tokio derinio būtinai gaunamas alkoholinis gėrimas, t. y. kitas spiritinis gėrimas, kurio alkoholio koncentracija yra ne mažesnė nei 15 % tūrio, arba alkoholinis gėrimas, kurio alkoholio koncentracija yra mažesnė nei 15 % tūrio;

— visas galutinio produkto alkoholis turi būti kilęs iš spiritinio gėrimo, kurį nurodo sudėtinis terminas (t. y. galutiniame produkte negali būti jokio kito alkoholinio komponento, išskyrus alkoholį, kuris gali būti kvapiosiose medžiagose, dažikliuose ar kitose leistinose sudėtinėse dalyse, naudojamose galutiniam alkoholiniam gėrimui gaminti – taip pat žr. 2.2 skirsnį). PASTABA. Net terminų „likeris“ ar „cream“ paminėjimas sudėtiniame termine rodo, kad saldinantieji ir (arba) pieno produktai buvo įtraukti į spiritinį gėrimą, kurio gamyboje jų naudoti neleidžiama arba bent jau neleidžiama naudoti tokio jų kiekio. Sudėtiniai terminai yra išimtis iš taisyklės , draudžiančios naudoti teisinius pavadinimus apibūdinant spiritinius gėrimus, kurie neatitinka visų šiems spiritiniams gėrimams nustatytų reikalavimų. Sudėtiniais terminais apibūdinami alkoholiniai gėrimai, gaminami naudojant tam tikro (-ų) maisto produkto (-ų) ir spiritinių gėrimų kategorijos arba GN derinį , dėl to jie nebegalėtų būti taip ženklinami. PASTABA. Maisto produkto (-ų) pavadinimas taip pat gali būti išreikštas būdvardžiu, nurodančiu tą (tuos) maisto produktą (-us). PASTABA. Sudėtiniame termine spiritinio gėrimo pavadinimas ir maisto produkto (-ų) pavadinimas gali būti derinami su prielinksniu arba be jo. #21 - Leidžiamų sudėtinių terminų pavyzdžiai: 1) „Scotch Whisky“ su medumi – „Scotch Whisky“ ir medus* 2) Gin su toniku – Whisky su kola – Kokosų romas* 3) Vynuogių išspaudos su cinamonu ir kakava* 4) Brandy likeris** 5) Whisky Cream** * Šiais atvejais kartu su sudėtiniu terminu pateikiamas (teisinis) galutinio produkto pavadinimas. ** Šiais atvejais sudėtinis terminas taip pat yra teisinis pavadinimas.

11 straipsnio 2 dalyje aiškiai išskiriami toliau pateikti terminai iš alkoholinį gėrimą apibūdinančio sudėtinio termino (išskyrus tuos atvejus, kai kuris nors iš šių terminų yra teisinio pavadinimo dalis, pavyzdžiui, „spiritas“, pvz., „vyno spiritas“ arba „vaisių spiritas“, arba vokiškas terminas „Wasser“, pvz., „Kirschwasser“):

— alkoholis

— spiritinis

— gėrimas

— spiritinis gėrimas

— vanduo

Tokiu išskyrimu pabrėžiama, kad draudžiama vartoti su maisto produktais susijusius pavadinimus, kurie savaime yra jų dalis. Taip pat siekiama užkirsti kelią vartotojus klaidinančiai praktikai.

PASTABA. Pavyzdžiui, romas, kuriame yra saldinančiųjų produktų, viršijančių leistiną 20 gramų viename litre ribą, ir kuris dėl to turi būti vadinamas ne romu, o teisiniu pavadinimu „spiritinis gėrimas“, negali turėti nuorodos į sudėtinį terminą „cukraus romas“ arba „cukranendrių cukraus romas“. Jei pridedama kitų maisto produktų, neleidžiamų pagal I priedo 1 kategoriją, terminas „romas“ gali būti nurodomas tokiame sudėtiniame termine kaip „romas ir prieskoniai“. Jei tokių produktų nepridedama, gautas produktas turės būti ženklinamas kaip, pvz., „spiritinis gėrimas su cukranendrių cukrumi“ (nurodant, kad į jį buvo pridėta cukraus) arba „cukranendrių cukraus spiritinis gėrimas“ (nurodant, kad cukrus distiliuotas siekiant pagaminti spiritinį gėrimą, kuris, nepaisant to, neatitinka kitų romui taikomų gamybos reikalavimų).

#22 – Draudžiamų sudėtinių terminų pavyzdžiai: 1) Brandy ir alkoholis arba Cognac ir alkoholis 2) Whisky pagrindo spiritinis gėrimas arba „Scotch Whisky“ spiritinis gėrimas 3) Romo pagrindo gėrimas arba „Ron de Guatemala“ gėrimas 4) Cukranendrių cukraus romas arba Kubos romas ir cukrus 5) Likerio spiritinis gėrimas arba „Irish Cream“ spiritinis gėrimas 6) „Gin“vanduo arba „Genever“ vanduo

Pagal 10 straipsnio 6 dalies c punktą sudėtinis terminas gali papildyti tik spiritinio gėrimo teisinį pavadinimą. Todėl sudėtinis terminas negali būti vartojamas kaip spiritinio gėrimo teisinis pavadinimas.

Vienintelė šios taisyklės išimtis yra sudėtiniai terminai, apimantys terminus „likeris“ arba „cream“, kurie pagal 10 straipsnio 5 dalies b punktą gali pakeisti teisinį pavadinimą, jeigu gautas gėrimas atitinka atitinkamus reikalavimus, nustatytus I priedo 33 kategorijos spiritinių gėrimų kategorijoje „Likeris“.

#23 - Leidžiamų sudėtinių terminų, apimančių terminą „likeris“ arba „cream“, pavyzdžiai: 1) Degtinės (vodkos) likeris (LT) 2) Wodkalikör – Likör aus/mit Wodka (DE) 3) Liqueur à la vodka (FR) 4) Liquore alla vodka (IT) 5) Licor de vodka (ES) 6) Likier na bazie wódki (PL) — Irish Whiskey Cream (EN) — Berliner Kümmelcream (DE) — Crème de Cognac (FR) — Crema di Grappa (IT) — Crema de Orujo de Galicia (ES) — Krem na bazie Polskiej Wódki (PL) Visais nurodytais atvejais privaloma laikytis šių reikalavimų: a) nurodytas spiritinis gėrimas turi būti autentiškas, pvz., jis turi atitikti atitinkamos spiritinių gėrimų kategorijos arba GN reikalavimus, įskaitant minimalią alkoholio koncentraciją tūrio procentais, t. y. jis negali būti skiedžiamas vandeniu tokiu būdu sumažinant koncentraciją žemiau minimalios; ir b) jo gamyboje naudojamas alkoholis turi būti kilęs tik iš sudėtiniame termine nurodyto spiritinio gėrimo (išskyrus alkoholį, kuris gali būti kvapiosiose medžiagose, dažikliuose ar kitose leidžiamose to gėrimo gamyboje naudotose sudedamosiose dalyse), t. y. negali būti pridėta jokių kitų spiritinių gėrimų, žemės ūkio kilmės etilo alkoholio ar bet kokių žemės ūkio kilmės distiliatų; ir c) I priedo 33 kategorijoje išdėstyti reikalavimai teisinio pavadinimo „ likeris “ (t. y. alkoholio koncentracija ne mažesnė nei 15 % tūrio ir ne mažiau kaip 100 g saldinančiojo produkto viename litre) arba „ cream “ (t. y. visi pirmiau nurodyti reikalavimai bei pieno ar pieno produktų naudojimas) vartojimui.

2.2. Naudojimo sąlygos

11 straipsnio 1 dalyje numatytos tokios spiritinio gėrimo pavadinimo (kategorijos ar GN) naudojimo sudėtiniame termine sąlygos:

„a) alkoholiniam gėrimui gaminti naudojamas alkoholis kilęs tik iš spiritinio gėrimo, nurodyto sudėtiniame termine, išskyrus alkoholį, kurio gali būti kvapiosiose medžiagose, dažikliuose ar kitose leidžiamose naudoti sudedamosiose dalyse, kurie naudojami tam alkoholiniam gėrimui gaminti, ir

b) spiritinis gėrimas nėra praskiestas tik vandeniu tiek, kad alkoholio koncentracija jame būtų mažesnė už I priede (20) nustatytai atitinkamai spiritinių gėrimų kategorijai numatytą minimalią koncentraciją.“

Todėl spiritinio gėrimo pavadinimo naudojimas sudėtiniame termine leidžiamas tik jeigu:

a) naudotas tik autentiškas spiritinis gėrimas, nes spiritinio gėrimo (kategorijos arba GN) pavadinimas negali būti rodomas, jei jo nurodytas produktas neatitinka visų jo gamybai nustatytų reikalavimų; PASTABA. Kitaip tariant, jis turi atitikti visus reikalavimus, išdėstytus atitinkamoje spiritinių gėrimų kategorijoje arba GN techninėje byloje / produkto specifikacijoje.

b) į galutinį produktą negali būti pridėta jokio kito alkoholio nei iš nurodyto spiritinio gėrimo kilęs alkoholis, išskyrus alkoholį, kuris gali būti kvapiosiose medžiagose, dažikliuose ar kitose leidžiamose jo gamyboje naudotose sudedamosiose dalyse; PASTABA. Kitaip tariant: — iš nurodyto spiritinio gėrimo negalima pašalinti jo alkoholio (t. y. neleidžiami jokie iš spiritinio gėrimo išgauti kvapiųjų medžiagų junginiai) ir — negalima pridėti jokių papildomų etilo alkoholio / distiliatų / kitų spiritinių gėrimų.

c) praskiesti vandeniu leidžiama tik iki tokio lygio, kad spiritinis gėrimas vis dar atitiktų nustatytą minimalią alkoholio koncentraciją. PASTABA. Šis draudimas taikomas tik vandeniui, nors spiritinis gėrimas gali būti derinamas ir su kitais nealkoholiniais skystais maisto produktais (pvz., vaisių sultimis, pieno produktais), o tai, žinoma, taip pat proporcingai mažina bendrą galutinio produkto alkoholio koncentraciją.

2.3. Ženklinimo nuostatos

Kai maisto verslo operatorius nusprendžia vartoti sudėtinį terminą, būtina ne tik užtikrinti, kad atitinkamas alkoholinis gėrimas atitiktų jo naudojimo sąlygas (žr. 2.1 ir 2.2 skirsnius), bet ir atitinkamai paženklinti produktą.

11 straipsnio 3 dalyje išdėstytos alkoholinį gėrimą apibūdinančio sudėtinio termino ženklinimo nuostatos, pagal kurias sudėtiniai terminai:

„a) rašomi vienodais tokio pat šrifto, dydžio ir spalvos rašmenimis;

b) rašomi neįterpiant jokio sudėtinių terminų nesudarančio teksto ar piešinio;

c) rašomi šriftu, ne didesniu už alkoholinio gėrimo pavadinimui užrašyti naudojamo šrifto dydį; ir

d) tais atvejais, kai alkoholinis gėrimas yra spiritinis gėrimas, prie jo visada pridedamas spiritinio gėrimo teisinis pavadinimas, kuris nurodomas tame pačiame regėjimo lauke kaip ir sudėtinis terminas, išskyrus atvejus, kai teisinis pavadinimas pakeičiamas sudėtiniu terminu pagal 10 straipsnio 5 dalies b punktą.“ (21)

Šiomis ženklinimo nuostatomis siekiama užtikrinti, kad:

(a) ir b): sudėtiniame termine naudojamas spiritinio gėrimo pavadinimas neatrodytų pastebimesnis už su juo derinto maisto produkto pavadinimą,

(c): (teisinis) alkoholinio gėrimo pavadinimas nebūtų pateiktas mažesniu šrifto dydžiu už sudėtinio termino šrifto dydį, kad vartotojas nebūtų klaidinamas dėl tikrojo produkto pobūdžio; ir

(d): : kai galutinis produktas yra spiritinis gėrimas, jo teisinis pavadinimas visada būtų pateikiamas tame pačiame regėjimo lauke kaip sudėtinis terminas (nebent sudėtinis terminas teisėtai pakeičia teisinį pavadinimą), kad vartotojas nebūtų klaidinamas dėl tikrojo produkto pobūdžio. PASTABA. 11 straipsnio 3 dalyje nereikalaujama, kad sudėtinis terminas būtų pateiktas tame pačiame regėjimo lauke kaip ir kitų nei spiritiniai gėrimai alkoholinių gėrimų pavadinimas. Nepaisant to, IMTV reglamento reikalavimai, kad informacija apie maistą nebūtų klaidinanti, ypač maisto produkto pobūdžio ir tapatybės atžvilgiu (IMTV 7 straipsnio 1 dalies a punktas) ir kad maisto produkto pavadinimas turi būti žymimas gerai matomoje vietoje, kad būtų lengvai matomas ir pan. (IMTV 13 straipsnio 1 dalis) vis tiek galioja. PASTABA. 11 straipsnio 3 dalyje nereikalaujama, kad alkoholinio gėrimo teisinis pavadinimas ir sudėtinis terminas būtų pateikiami atskirose eilutėse, tačiau 11 straipsnio 2 dalyje pateikta nuostata draudžia į sudėtinį terminą įtraukti tokius terminus kaip „gėrimas“ ir „spiritinis gėrimas“. Todėl būtų nepriimtina rodyti teisinį pavadinimą „spiritinis gėrimas“ arba pavadinimą „gėrimas“ (pvz. „Džino su toniku (spiritinis) gėrimas“) toje pačioje eilutėje kaip ir sudėtinį terminą.

2.4. Patikros

Produkto, kuris apima spiritinio gėrimo (kategorijos ar GN) pavadinimą nurodantį sudėtinį terminą, (apibūdinimo), pateikimo ir ženklinimo patikromis tikrinama, ar laikomasi toliau išdėstytų sąlygų.

Gamyba:

1) alkoholinė sudedamoji dalis yra spiritinių gėrimų kategorija arba GN (ne daugiau nei vienas spiritinis gėrimas), prie kurios pridedamas vienas ar keli maisto produktai, kurie neleidžiami jos gamyboje ir kurie nėra alkoholiniai gėrimai, siekiant galutiniam produktui suteikti papildomų specifinių juslinių savybių;

2) galutinis produktas – alkoholinis gėrimas;

3) naudojamas autentiškas spiritinis gėrimas, t. y. jis atitinka visus gamybos reikalavimus, išdėstytus atitinkamoje I priedo spiritinių gėrimų kategorijoje arba GN techninėje byloje / produkto specifikacijoje, įskaitant jo minimalią alkoholio koncentraciją;

4) visas alkoholis kilęs iš nurodyto spiritinio gėrimo, išskyrus alkoholį, kuris gali būti kvapiosiose medžiagose, dažikliuose ar kitose leidžiamose sudedamosiose dalyse;

Ženklinimas:

5) (teisinis) pavadinimas yra: a. „spiritinis gėrimas“, kai spiritinis gėrimas neatitinka nė vienos kategorijos reikalavimų, b. sudėtinis terminas, kuriuo derinamas spiritinio gėrimo pavadinimas su terminu „likeris“ arba „cream“ ir skirtas spiritiniam gėrimui, atitinkančiam atitinkamus I priedo 33 kategorijos reikalavimus, arba c. alkoholinio gėrimo pavadinimas, jei tai nėra spiritinis gėrimas (pvz., kurio alkoholio koncentracija yra mažesnė nei 15 % tūrio) pagal IMTV taisykles (22);

6) sudėtiniame termine spiritinio gėrimo pavadinimas derinamas su terminu „likeris“ arba „cream“ (jei atitinka atitinkamus reikalavimus, nurodytus 5 dalies b punkte) arba su maisto produktų, kurie neleidžiami gėrimo gamyboje, pavadinimu ar būdvardžiu;

7) (teisinis) alkoholinio gėrimo pavadinimas turi būti ryškus, kad jis būtų lengvai matomas, aiškiai įskaitomas ir, jei taikytina, nenutrinamas. Jis jokiu būdu neturi būti paslėptas, nežymus, užgožtas arba uždengtas kita rašytine a vaizdine medžiaga ar bet kuria kita įterpta medžiaga;

8) spiritinio gėrimo, gaunamo iš spiritinio gėrimo ir vieno ar kelių maisto produktų derinio, teisinis pavadinimas visada matomas tame pačiame regėjimo lauke kaip ir sudėtinis terminas (išskyrus atvejus, kai sudėtinis terminas taip pat yra spiritinio gėrimo teisinis pavadinimas pagal SGR 10 straipsnio 5 dalies b punktą) (23);

9) nedarant poveikio 10 straipsnyje numatytiems teisiniams pavadinimams, į sudėtinį terminą neįtraukiami terminai „alkoholis“, „spiritinis“, „gėrimas“, „spiritinis gėrimas“ ir „vanduo“.

10) sudėtinis terminas rašomas vienodais tokio pat šrifto, dydžio ir spalvos rašmenimis;

11) sudėtinį terminą sudarantys žodžiai rašomi neįterpiant jokio sudėtinių terminų nesudarančio teksto ar piešinio;

12) sudėtinis terminas rašomas ne didesniu šrifto dydžiu nei (teisinis) alkoholinio gėrimo pavadinimas.

3. UŽUOMINOS

3 straipsnio 3 punktas Apibrėžtis 12 straipsnis Naudojimo sąlygos ir ženklinimo nuostatos

3.1. Kas yra užuomina

Užuominą galima naudoti tam tikromis sąlygomis, kai siekiama nurodyti spiritinio gėrimo (kategorijos ar GN) pavadinimą (apibūdinant,) pateikiant ar ženklinant kitą maisto produktą.

Kaip nurodyta 3 straipsnio 3 punkte, „užuomina – tiesioginė arba netiesioginė nuoroda į vieną ar daugiau numatytų I priede nustatytų spiritinių gėrimų kategorijų teisinių pavadinimų arba spiritinių gėrimų geografinių nuorodų, išskyrus nuorodą į sudėtinį terminą ar į 13 straipsnio 2–4 dalyse nurodytus sudedamųjų dalių sąrašus, vartojama apibūdinant, pateikiant ir ženklinant:

a) maisto produktą, kuris nėra spiritinis gėrimas,

b) spiritinį gėrimą, kuris atitinka I priede nustatytų 33–40 kategorijų reikalavimus, arba

c) spiritinį gėrimą, kuris atitinka 12 straipsnio 3a dalyje nustatytas sąlygas.“

Kitaip tariant, užuomina į spiritinių gėrimų pavadinimus gali būti nurodoma:

— pateikiant ir ženklinant kitus nei alkoholiniai gėrimai maisto produktus;

— pateikiant ir ženklinant kitus nei spiritiniai gėrimai alkoholinius gėrimus;

— apibūdinant, pateikiant ir ženklinant likerius;

— apibūdinant, pateikiant ir ženklinant kitus nei likeriai spiritinius gėrimus [leidžiama tik konkrečiais atvejais, kai negali būti naudojami sudėtiniai terminai ar mišiniai, kuriems taikomos konkrečios ženklinimo nuostatos (žr. 2 ir 4 skyrius)].

Pagal 10 straipsnio 6 dalies c punktą užuomina gali papildyti tik spiritinio gėrimo teisinį pavadinimą. Todėl ant spiritinio gėrimo nurodoma užuomina niekada negali pakeisti jo teisinio pavadinimo, bet turėtų būti į šį pavadinimą įtraukta pagal 12 straipsnio 4 dalyje nustatytas ženklinimo taisykles (žr. 3.2.3 ir 3.2.4 skirsnius).

Užuomina yra nuoroda į vieną ar daugiau spiritinių gėrimų pavadinimų (kategorijų arba GN) pateikiant ir ženklinant kitą maisto produktą. Kai užuomina nurodoma ant spiritinio gėrimo , ji niekada negali būti naudojama kaip jo teisinis pavadinimas .

PASTABA. Buvo iškeltas klausimas, kaip SGR 10 straipsnio 7 dalies pirmoje pastraipoje pateikta nuostata, draudžianti naudoti spiritinio gėrimo pavadinimą (kategoriją ar GN) apibūdinant, pateikiant ir ženklinant bet kokį gėrimą, neatitinkantį tos spiritinių gėrimų kategorijos ar GN reikalavimų, išskyrus užuominų, sudėtinių terminų ir sudedamųjų dalių sąrašų atveju, turi būti suprantama atsižvelgiant į horizontaliąją pareigą nurodyti informaciją apie maisto verslo operatorių pagal IMTV reglamento 8 straipsnio 1 dalį ir 9 straipsnio 1 dalies h punktą. Iš tikrųjų gali atsitikti taip, kad maisto verslo operatoriaus pavadinime ar adrese (o taip pat ir logotipuose arba registruotuose prekės ženkluose) gali būti spiritinių gėrimų kategorijos (pvz., „Gvadelupos romo distilerija“ arba „ Degtinės (vodkos) prekės ženklo X įmonė“) arba GN (pvz., Bassano del Grappa ) pavadinimas. Šis klausimas dar aktualesnis, jei spiritinis gėrimas, ant kurio nurodomas toks maisto verslo operatoriaus pavadinimas ar adresas, nepriklauso tai pačiai spiritinių gėrimų kategorijai (pvz., jei „ Degtinės (vodkos) prekės ženklo X įmonė“ gamina džiną ( gin ). Atsakymas būtų toks, kad šios dvi teisės aktuose numatytos pareigos (viena – pagal SGR, kita – pagal IMTV taisykles) nebūtinai yra nesuderinamos: jei įmonės pavadinime ar adrese yra (teisėtai) nurodytas spiritinio gėrimo kategorijos ar GN pavadinimas , bet šis pavadinimas nenaudojamas kaip spiritinio gėrimo teisinis pavadinimas , toks pavadinimas ar adresas turi būti nurodytas, nes abi nuostatos taikomos lygiagrečiai ir SGR nuostata netrukdo nurodyti įmonės pavadinimo pagal IMTV. Tas pats galioja ir kitų nei spiritiniai gėrimai alkoholinių gėrimų aprašomiesiems pavadinimams (kaip apibrėžta IMTV reglamento 2 straipsnio 2 dalies p punkte), kurie neturėtų būti nesuderinami su draudimu minėti spiritinio gėrimo pavadinimą, kaip numatyta SGR 10 straipsnio 7 dalies pirmoje pastraipoje.

3.2. Naudojimo sąlygos ir ženklinimo nuostatos

Vadovaujantis 12 straipsniu, skirtingos taisyklės taikomos nurodant užuominą į spiritinio gėrimo pavadinimą ant:

a) maisto produkto, kuris nėra alkoholinis gėrimas:

b) alkoholinio gėrimo, kuris nėra spiritinis gėrimas;

c) spiritinio gėrimo, kuris patenka I priede nustatytas 33–40 kategorijas (likeriai); arba

d) spiritinio gėrimo, kuris nėra likeris (tam tikrais ribotais atvejais). Užuominos į spiritinių gėrimų pavadinimus gali būti pateikiamos (apibūdinant,) pateikiant ir ženklinant bet kokios rūšies maisto produktą. Tačiau užuominos, nurodytos ant spiritinių gėrimų, kurie nėra likeriai , leidžiamos tik konkrečiais ribotais atvejais. PASTABA. Siekiant atsižvelgti į specifinį geografinių nuorodų pobūdį ir joms taikomą sustiprintą apsaugą, kad būtų užkirstas kelias neteisėtam jų reputacijos pasisavinimui, kai pateikiamos užuominos į spiritinio gėrimo, kuris naudojamas kaip sudedamoji kitų maisto produktų dalis, GN, rekomenduojama : 1) spiritinio gėrimo, kuriam taikomas GN pavadinimas, kiekis turėtų būti pakankamas, kad jis būtų esminė atitinkamo maisto produkto savybė; 2) maisto produkte, ant kurio pateikiama užuomina į vieną ar daugiau spiritinio gėrimo GN, neturėtų būti jokios kitos „panašios sudedamosios dalies“ , t. y. jokios kitos sudedamosios dalies, kuri gali iš dalies arba visiškai pakeisti sudedamąją (-sias) dalį (-is), susijusią (-ias) su GN. Tokiu atveju GN pavadinimas turėtų būti įtrauktas tik į sudedamųjų dalių sąrašą pagal IMTV reglamento 18–22 straipsnius. Akivaizdu, kad ši rekomendacija taikoma tik spiritiniams gėrimams, priklausantiems tai pačiai kategorijai kaip ir minėta GN, arba spiritinius gėrimus „imituojančioms“ kvapiosioms medžiagoms, o kitos spiritinių gėrimų kategorijos gali būti pridedamos ir ženklinamos pagal užuominoms taikomas nuostatas; ir 3) užuominoje į spiritinio gėrimo GN arba šalia jos, arba, jei yra, su atitinkama sudedamąja dalimi tiesiogiai susijusiame sudedamųjų dalių sąraše, turi būti nurodyta, kokią procentinę sudėties dalį sudaro produktas, kuriam taikomas (-i) GN pavadinimas (-ai), kaip numatyta KISD taisyklėse. (24) Nurodant užuominas į GN pavadinimus, rekomenduojama: 1) viena iš esminių maisto produkto savybių turėtų būti skonis, kuris visų pirma būtų priskirtinas atitinkamos GN spiritiniam gėrimui , naudotam kaip sudedamoji dalis; 2) sudėtyje neturėtų būti jokios kitos „panašios“ sudedamosios dalies (išskyrus kitų kategorijų spiritinius gėrimus); ir 3) turėtų būti aiškiai nurodytas naudotas kiekis. #25 – Pavyzdžiai: „Praline“ šokoladiniai saldainiai su „Ouzo“ įdaru (5 %) Tai būtų priimtina tik tuo atveju, jei būtų panaudotas pakankamas autentiškos „Ouzo“ kiekis, kuris suteiktų šokoladiniams saldainiams visų pirma šiam gėrimui priskirtiną skonį. Alus su „Rum da Madeira“ (7 %) Tai būtų priimtina tik tuo atveju, jei į alų kartu su „Rum da Madeira“ nebūtų įpilta jokios „panašios“ sudedamosios dalies (pvz., kito romo (su GN arba be jos), sudėtinio aromato, išgauto iš romo („Rum da Madeira“), arba romą „imituojančios“ kvapiosios medžiagos). PASTABA. Jei į alų buvo įpilta ne tik „Rum da Madeira“, bet ir kitos / dar vienos „panašios (-ių)“ sudedamosios (-ųjų) dalies (-ių), GN pavadinimas negali būti naudojamas kaip užuomina, jis tik gali būti įtrauktas į sudedamųjų dalių sąrašą kartu su „panašia“ (-iomis) sudedamąja (-osiomis) dalimi (-imis) ir sudedamosiomis dalimis, naudotoms pačiam alui gaminti. PASTABA. Jei į alų buvo įpilta ne tik „Rum da Madeira“, bet ir kito (-ų) / dar vieno (-ų) spiritinio (-ų) gėrimo (-ų), nepriklausančio (-ų) I priedo 1 kategorijai („Romas“), visi spiritinių gėrimų pavadinimai turi būti paminėti užuominoje (arba sudedamųjų dalių sąraše).

PASTABA. Primenama, kad pagal SGR 10 straipsnio 7 dalies antrą pastraipą spiritinio gėrimo GN pavadinimai negali būti naudojami apibūdinti tas GN imituojančias kvapiąsias medžiagas arba jų naudojimą bet kuriame maisto produkte.

3.2.1. Užuominos ant maisto produktų, kurie nėra alkoholiniai gėrimai

Pagal 12 straipsnio 1 dalį leidžiama pateikti užuominą į vieno ar daugiau spiritinių gėrimų (kategorijų arba GN) pavadinimą pateikiant ir ženklinant maisto produktą, kuris nėra alkoholinis gėrimas, jei „to maisto produkto gamyboje naudotas alkoholis kilęs vien tik iš užuominoje nurodyto spiritinio gėrimo ar spiritinių gėrimų“.

Vienintelė leidžiama išimtis iš šios sąlygos: „išskyrus alkoholį, kurio gali būti kvapiosiose medžiagose, dažikliuose ar kitose leidžiamose naudoti sudedamosiose dalyse, kurie naudojami tam maisto produktui gaminti“, t. y. išskyrus alkoholį, kuris buvo naudojamas šioms sudedamosioms dalims paruošti.

Be šių išimčių, visas galutiniame produkte esantis alkoholis turi būti kilęs iš autentiško spiritinio gėrimo (t. y. atitinkančio visus atitinkamos kategorijos ar GN nustatytus reikalavimus, įskaitant minimalią alkoholio koncentraciją jo naudojimo metu), papildomai nepripilant etilo alkoholio, distiliatų ar kitų spiritinių gėrimų.

Ypač galimi du atvejai:

a) skystas maisto produktas, kuris nėra alkoholinis gėrimas ir kuris nėra vanduo, į kurį įpiltas daugiau nei vienas spiritinis gėrimas (25), ir iš kurio bus gautas alkoholinis gėrimas (t. y. tam tikros alkoholio koncentracijos gėrimas, priklausomai nuo šiais spiritiniais gėrimais neišvengiamai suteikiamo alkoholio kiekio); PASTABA. Jokiu būdu negali būti taip, kad gėrime, gautame iš nealkoholinio skysto maisto produkto ir spiritinių gėrimų derinio, nebūtų jokio alkoholio.

b) neskystas maisto produktas, į kurį jo ruošimo metu buvo įpiltas vienas ar daugiau spiritinių gėrimų – dėl to neišvengiamai gaunamas maisto produktas, kurio sudėtyje yra tam tikras likutinis alkoholio kiekis, priklausomai nuo naudojamo (-ų) spiritinio (-ų) gėrimo (-ų) kiekio. Tačiau dalis šio alkoholio gali išgaruoti ruošimo procesų metu, pavyzdžiui, kepant.

Tokių maisto produktų ženklinimo SGR nereglamentuoja, todėl taikomas IMTV reglamentas, visų pirma 36 straipsnis dėl savanoriškai teikiamos informacijos ir 7 straipsnis dėl sąžiningos informacijos teikimo praktikos.

#26 - Leidžiamų užuominų ant maisto produktų, kurie nėra alkoholiniai gėrimai, pavyzdžiai: — „Kirsch“ šokoladas* arba — Cognac pralines* riešutų masė — Kiaušinių likerio pyragas* arba — „Mirto di Sardegna“ sausainiai* — Romo ir razinų ledai* arba — „Génépi des Alpes“ ledai* — Romu ir Brandy pagardintas vaisių nektaras** arba — Įvairių vaisių sultys su romu ir Whisky ** * Tai nėra sudėtiniai terminai, nes gautas produktas nėra alkoholinis gėrimas. ** Kai ant nealkoholinių gėrimų pateikiamos užuominos į daugiau nei vieną spiritinį gėrimą, visas galutiniame produkte esantis alkoholis turi būti kilęs tik iš spiritinių gėrimų, į kuriuos pateikiama užuomina.

3.2.2. Užuominos ant alkoholinių gėrimų, kurie nėra spiritiniai gėrimai

Pagal 12 straipsnio 2 dalį pateikiant ir ženklinant alkoholinį gėrimą, kuris nėra spiritinis gėrimas, leidžiama pateikti užuominą į vieno ar daugiau spiritinių gėrimų (kategorijų arba GN) pavadinimą, jeigu:

„a) į gėrimą įpiltas alkoholis kilęs vien tik iš užuominoje nurodyto spiritinio gėrimo ar spiritinių gėrimų; ir

b) procentinė dalis, kurią sudaro kiekviena alkoholinė sudedamoji dalis , nurodoma bent kartą tame pačiame regėjimo lauke kaip ir užuomina, vardinant naudotų kiekių mažėjimo tvarka. Ta procentinė dalis turi būti lygi gryno alkoholio kiekiui tūrio procentais , kuris tenka tai sudedamajai daliai, palyginti su galutiniame produkte esančiu visu gryno alkoholio kiekiu tūrio procentais.“

Ši nuostata taikoma visiems gėrimams, kurių sudėtyje yra alkoholio ir kurie nėra spiritiniai gėrimai, įskaitant:

1) vyną (nepažeidžiant Reglamento (ES) Nr. 1308/2013 (26) nuostatų);

2) aromatizuotus vyno produktus (nepažeidžiant Reglamento (ES) Nr. 251/2014 (27) nuostatų);

3) alų;

4) sidrą, persikų ir kitus fermentuotus gėrimus.

Teisės aktų leidėjas nustatė šią naują nuostatą, kurios nėra Reglamente (EB) Nr. 110/2008, siekdamas paaiškinti sąlygas, taikomas spiritinių gėrimų užuominoms pateikiant ir ženklinant kitus alkoholinius gėrimus.

Iš tikrųjų tai reiškia papildomo alkoholio pylimą į alkoholiniame gėrime natūraliai esantį alkoholį, o tai prieštarauja principui, kad alkoholis turi būti kilęs tik iš nurodyto (-ų) spiritinio (-ų) gėrimo (-ų).

#27 - Leidžiamų užuominų ant alkoholinių gėrimų, kurie nėra spiritiniai gėrimai, pavyzdžiai: 1) Alus su „Genever“ – arba – Alus su trupučiu „Genever“ – arba – Alus, papildytas „Genever“: visas į alų įpiltas alkoholis turi būti kilęs iš autentiško „Genever“ (t. y. atitikti visus šiai GN nustatytus reikalavimus, įskaitant minimalią alkoholio koncentraciją), nepilant jokių „panašių“ sudedamųjų dalių, etilo alkoholio, distiliatų ar kitų spiritinių gėrimų; 2) Karštas obuolių sidras su „Punch au Rhum“: visas į obuolių sidrą įpiltas alkoholis turi būti kilęs iš „punch au rhum“ (t. y. atitikti I priedo 33 kategorijos, ypač d punkto trečiojo papunkčio, reikalavimus). 3) Alkoholinis gėrimas „Diplomat“*, papildytas „Maraschino“ likeriu ir Cognac : visas į alkoholinį gėrimą (vermutą) įpiltas alkoholis turi būti kilęs iš autentiško „Maraschino“ likerio (t. y. atitikti visus I priedo 37 kategorijai nustatytus reikalavimus) ir konjako (t. y. atitikti visus reikalavimus, išdėstytus techninėje byloje / produkto specifikacijoje). * „Diplomat“ yra kokteilis iš vermuto ir likerio. Nuoroda į jį pateikiama tik siekiant parodyti, kaip galima pateikti užuominas ant aromatizuotų vyno produktų. Reglamente (ES) Nr. 251/2014 nėra nuostatų dėl sudėtinių terminų ir užuominų ir dėl jame nustatyto draudimo naudoti bet kokius aromatizuotiems vyno produktams skirtus prekinius pavadinimus alkoholiniams gėrimams, kurie neatitinka jų gamybai nustatytų reikalavimų, todėl tokiems alkoholiniams gėrimams apibūdinti turi būti naudojami alternatyvūs pavadinimai. PASTABA. Pateikti pavyzdžiai yra aprašomieji , juose netaikomos ženklinimo nuostatos, pagal kurias užuomina turi būti pateikta atskiroje eilutėje kaip likerio teisinis pavadinimas ir ne didesniu šrifto dydžiu nei pusė pagrindinio šrifto dydžio. #28 - Draudžiamų užuominų ant alkoholinių gėrimų, kurie nėra spiritiniai gėrimai, pavyzdžiai: 1) Alus, papildytas romo kvapiąja medžiaga* arba Alus, aromatizuotas „Genever“ sudėtiniais aromatais* 2) Vermutas su Sambuka** arba Sangrija, papildyta Madeiros romu** * Užuominos ant gėrimų (šiuo atveju – alaus) draudžiamos, jei jos nurodo kvapiąsias medžiagas, o ne autentišką spiritinių gėrimų kategoriją (romas) ar GN („Genever“). ** Reglamentas (ES) Nr. 251/2014 neleidžia naudoti sudėtinių terminų ar užuominų aromatizuotiems vyno produktams ir draudžia naudoti aromatizuotiems vyno produktams skirtus prekinius pavadinimus alkoholiniams gėrimams, kurie neatitinka jų gamybai nustatytų reikalavimų.

Paaiškinimas, kad naudojant užuominas ant alkoholinių gėrimų pridėtinis alkoholis turi būti kilęs iš nurodyto (-ų) spiritinio (-ų) gėrimo (-ų), leido teisės aktų leidėjui nustatyti, jog ta pati ženklinimo taisyklė, kuri anksčiau buvo numatyta Reglamento (EB) Nr. 110/2008 11 straipsnio 5 dalyje tik mišiniams, dabar taikoma ir alkoholiniams gėrimams, ant kurių pateikiama užuomina į vieną ar daugiau spiritinių gėrimų. Taip siekiama informuoti vartotoją, kokią dalį galutinio produkto sudaro alkoholis, kilęs atitinkamai iš užuominoje nurodyto (-ų) pradinio (-ų) alkoholinio (-ų) gėrimo (-ų) ir spiritinio (-ų) gėrimo (-ų).

Todėl, pateikiant užuominą apie vieną ar daugiau spiritinių gėrimų, bent kartą tame pačiame regėjimo lauke kaip ir užuomina turi būti pateiktas alkoholinių sudedamųjų dalių sąrašas, mažėjimo tvarka nurodantis, kokią grynojo alkoholio procentinę dalį galutiniame produkte sudaro kiekviena alkoholinė sudedamoji dalis (12 straipsnio 2 dalies b punktas).

#29 - Iš kiekvienos alkoholinės sudedamosios dalies gauto alkoholio procentinės dalies ženklinimo pavyzdžiai: 1) Alus su „Genever“ (6 % alk. tūrio: 90 % alaus, 10 % „Genever“) 2) Karštas obuolių sidras su „Punch au Rhum“ (8 % tūrio: 95 % obuolių sidro, 5 % romo) 3) „Diplomat“*, papildytas Cognac ir „Maraschino“ (15 % alk. tūrio: 75 % vyno, 10 % konjako, 8 % „Maraschino“, 7 % žemės ūkio kilmės etilo alkoholio) * Reglamentas (ES) Nr. 251/2014 neleidžia naudoti sudėtinių terminų ar užuominų aromatizuotiems vyno produktams ir draudžia naudoti aromatizuotiems vyno produktams skirtus prekinius pavadinimus alkoholiniams gėrimams, kurie neatitinka jų gamybai nustatytų reikalavimų. Tačiau šiuo atveju galima naudoti tokio kokteilio kaip „Diplomat“, kuriame yra vermuto, pavadinimą. Vermutas yra aromatizuotas vynas, į kurį įpilta alkoholio, kai jo gamyboje naudojamas žemės ūkio kilmės etilo alkoholis, todėl tai turėtų būti nurodyta alkoholinių sudedamųjų dalių sąraše, kad toks alkoholis būtų atskirtas nuo alkoholio, kilusio iš vyno ir spiritinių gėrimų, į kuriuos pateikiama užuomina. PASTABA. Pateikti pavyzdžiai yra aprašomieji , juose netaikomos ženklinimo nuostatos, pagal kurias užuomina turi būti pateikta atskiroje eilutėje kaip likerio teisinis pavadinimas ir ne didesniu šrifto dydžiu nei pusė pagrindinio šrifto dydžio.

3.2.3. Užuominos ant likerių

Pagal 12 straipsnio 3 dalį aprašant, pateikiant ir ženklinant spiritinį gėrimą, kuris atitinka bet kurios iš I priedo 33–40 kategorijų (t. y. likerių) reikalavimus, leidžiama pateikti užuominą į vieno ar daugiau spiritinių gėrimų (kategorijų arba GN) pavadinimą, jeigu:

„a) į gėrimą įpiltas alkoholis kilęs vien tik iš užuominoje nurodyto spiritinio gėrimo ar spiritinių gėrimų;

b) procentinė dalis, kurią sudaro kiekviena alkoholinė sudedamoji dalis, nurodoma bent kartą tame pačiame regėjimo lauke kaip ir užuomina, vardinant naudotų kiekių mažėjimo tvarka. Ta procentinė dalis turi būti lygi gryno alkoholio kiekiui tūrio procentais, kuris tenka tai sudedamajai daliai, palyginti su galutiniame produkte esančiu visu gryno alkoholio kiekiu tūrio procentais; ir

c) terminas „cream“ [PASTABA. tik angliškas terminas „cream“] neįtraukiamas į spiritinio gėrimo, kuris atitinka I priedo 33–40 kategorijų reikalavimus, teisinį pavadinimą arba į užuominoje nurodyto spiritinio gėrimo ar spiritinių gėrimų teisinį pavadinimą.“

Ši nuostata taikoma bet kuriai iš 33–40 kategorijų (likeriai), nukrypstant nuo 13 straipsnio 4 dalyje nustatytų nuostatų dėl mišinių.

Iš tiesų vieno ar daugiau spiritinių gėrimų įtraukimas į likerio sudėtį būtų laikomas mišiniu pagal 3 straipsnio 9 ir 10 dalyse numatytą apibrėžtį ir turėtų būti atitinkamai ženklinamas.

Vis dėlto teisės aktų leidėjas nustatė išimtį užuominos taisyklių taikymo sričiai, kuri iš pradžių buvo skirta tik maisto produktams, kurie nėra spiritiniai gėrimai. Tai buvo padaryta siekiant užtikrinti, kad vartotojas būtų tinkamai informuotas apie likerio sudėtį, į kurią įtrauktas kitas spiritinis gėrimas, ir kad vartotojui būtų perteikta informacija apie konkrečią juslinę savybę. Tai yra įprasta praktika, nes, be kita ko, likeriai gali būti gaminami derinant vieną ar daugiau spiritinių gėrimų (žr. I priedo 33 dalies a punkto ii papunktį).

Iš tiesų 13 straipsnio 3 ir 4 dalyse numatytose nuostatose dėl mišinių reikalaujama, kad spiritinių gėrimų (ir kitų mišinio alkoholinių sudedamųjų dalių) pavadinimas būtų nurodytas tik alkoholinių sudedamųjų dalių sąraše. Vietoj to, pagal nuostatas, reglamentuojančias užuominas ant likerių, įpilto (-ų) spiritinio gėrimo (-ų) pavadinimas (-ai) gali būti nurodomas (-i) bet kur, jei jis yra tame pačiame regėjimo lauke kaip ir teisinis pavadinimas (kaip reikalaujama 12 straipsnio 4 dalies c punkte, žr. 3.2.5 skirsnį). Siekdamas sumažinti piktnaudžiavimo ir klaidinančios praktikos riziką, teisės aktų leidėjas užuominoms ant likerių (kaip ir mišinių) taip pat nustatė reikalavimą bent kartą tame pačiame regėjimo lauke kaip ir užuomina pateikti alkoholinių sudedamųjų dalių sąrašą ir mažėjimo tvarka nurodyti, kokią alkoholio procentinę dalį galutiniame produkte sudaro kiekviena alkoholinė sudedamoji dalis (12 straipsnio 3 dalies b punktas).

Be to, 12 straipsnio 4 dalies a punkte ir b punkte numatytose ženklinimo nuostatose reikalaujama, kad užuomina būtų rašoma ne toje pačioje eilutėje kaip likerio teisinis pavadinimas ir ne didesniu šriftu nei pusė teisiniam pavadinimui ar galimiems sudėtiniams terminams užrašyti naudojamo šrifto dydžio.

Tačiau, priešingai nei mišinių alkoholinių sudedamųjų dalių sąrašo (kuris taip pat turi būti rašomas ne didesniu šriftu nei pusė teisiniam pavadinimui užrašyti naudojamo šrifto dydžio: žr. 13 straipsnio 3 dalies antrąją pastraipą ir 13 straipsnio 4 dalies antrosios pastraipos a punktą, taip pat 4.2.1 ir 4.2.2 skirsnius) atveju, užuominos ant likerių gali būti rašomos skirtingo šrifto ir spalvų rašmenimis nei naudojami teisiniam pavadinimui.

Galiausiai 12 straipsnio 4 dalies c punkte numatyta, kad pateikiant užuominas ant likerių „visada nurodomas spiritinio gėrimo teisinis pavadinimas, kuris pateikiamas tame pačiame regėjimo lauke kaip ir užuomina.“ (žr. 3.2.5 skirsnį).

PASTABA. Teisės aktų leidėjas nustatė minėtos nuostatos taikymo apribojimą, t. y., kai ant likerių pateikiama užuomina į spiritinius gėrimus, draudžiami teisiniai pavadinimai, apimantys terminą „ cream “ . Ši išimtis taikoma tik terminui anglų kalba (o ne kitomis kalbomis) ir ja siekiama apsaugoti „Irish Cream“ GN reputaciją .

#30 - Leidžiamų ir draudžiamų užuominų ant likerių pavyzdžiai: 1) Kiaušinių likeris, papildytas Brandy arba — Blutwurz likeris su Cognac 2) Šokoladinis likeris su trupučiu džino arba — Licor de café de Galicia su romu 3) Kiaušinių likeris, gaminamas su vyšnių spiritu (tai galima nurodyti kaip užuominą net jei visas alkoholis, t. y. 100 %, kilęs iš vyšnių spirito) 4) Crème de Brandy avec Rhum BET NE: Brandy Cream avec / su romu 5) Crema de Orujo con Whisky BET NE: Orujo Cream con / su Whisky PASTABA. Kiaušinių likeris su trupučiu degtinės galima naudoti kaip užuominą . Priešingai nei degtinės likerio atveju, kuris yra sudėtinis terminas ir į kurį negalima įpilti kito alkoholio nei kilusio iš degtinės, pateikiant užuominą ant likerių papildomą alkoholį leidžiama įpilti pagal likerio gamybos receptą. Todėl, siekiant neklaidinti vartotojo, užuominose ant likerių būtina nurodyti visų alkoholinių sudedamųjų dalių alkoholio procentinę dalį. PASTABA. Whisky cream (anglų kalba) gali būti tik sudėtinis terminas , pagal kurį visas alkoholis turi būti kilęs tik iš viskio. PASTABA. Pateikti pavyzdžiai yra aprašomieji , juose netaikomos ženklinimo nuostatos, pagal kurias užuomina turi būti pateikta atskiroje eilutėje kaip likerio teisinis pavadinimas ir ne didesniu šrifto dydžiu nei pusė pagrindinio šrifto dydžio

PASTABA. Yra teigiančių, kad galimybė pateikti užuominą ant likerio į spiritinius gėrimus silpnina reikalavimą, pagal kurį sudėtiniuose terminuose visas alkoholis turi būti kilęs iš nurodyto spiritinio gėrimo. Iš tiesų termino „Whisky likeris“ atveju visas alkoholis turi būti kilęs iš viskio, o termino „likeris su (trupučiu) Whisky“ atveju jis gali būti gaminamas naudojant ir kitų rūšių alkoholį.

Dėl šios priežasties pateikiant užuominas ant likerių rekomenduojama teisinį pavadinimą „likeris“ visada papildyti pagrindinės žaliavos, kurios jam suteikė vyraujantį aromatą, pavadinimu (pvz., kokosų likeris su trupučiu romo; šokoladinis likeris su trupučiu Brandy). Priešingu atveju, teisinio pavadinimo „likeris“ vartojimas užuominose papildomai neprirašant pagrindinės naudotos kvapiosios medžiagos pavadinimo gali reikšti ketinimą klaidinti vartotojus.

3.2.4. Užuominos ant spiritinių gėrimų, kurie nėra likeriai

Pagal 12 straipsnio 3a dalį apibūdinant, pateikiant ir ženklinant spiritinį gėrimą, kuris nėra likeris (t. y. atitinka bet kurios iš I priedo 33–40 kategorijų reikalavimus), leidžiama pateikti užuominą į vieno spiritinio gėrimo (kategorijos arba GN) pavadinimą, „jeigu:

a) užuominoje nurodytas spiritinis gėrimas: (i) buvo naudojamas kaip vienintelis alkoholio pagrindas gaminant galutinį spiritinį gėrimą, kuris turi atitikti I priede nustatytus spiritinių gėrimų kategorijos reikalavimus, (ii) nebuvo derintas su kitais maisto produktais, išskyrus jo gamybai arba galutinio spiritinio gėrimo gamybai pagal I priedą arba atitinkamą produkto specifikaciją naudotus maisto produktus, ir (iii) nebuvo praskiestas vandeniu taip, kad jo alkoholio koncentracija būtų mažesnė už I priede nustatytą tos kategorijos spiritinių gėrimų arba geografinės nuorodos, susijusios su spiritinio gėrimo, į kurį daroma užuomina, produkto specifikacijoje numatytą minimalią koncentraciją; arba

b) spiritinis gėrimas visą brandinimo laikotarpį arba jo dalį buvo laikomas medinėje statinėje, kuri anksčiau buvo naudojama užuominoje nurodytam spiritiniam gėrimui brandinti, su sąlyga, kad: (i) iš medinės statinės buvo pašalintas anksčiau joje laikytas turinys, jei tai tų kategorijų spiritiniai gėrimai arba tokiomis geografinėmis nuorodomis žymimi spiritiniai gėrimai, į kuriuos draudžiama įpilti praskiesto arba nepraskiesto alkoholio, (ii) užuomina daroma aprašant statinę, kuri buvo naudojama brandinant tą spiritinį gėrimą, (iii) užuomina pateikiama mažesniu šriftu nei spiritinio gėrimo teisinis pavadinimas ar bet koks vartojamas sudėtinis terminas ir (iv) nukrypstant nuo 4 dalies b punkto, užuominos šrifto dydis yra ne didesnis už šrifto dydį, naudojamą spiritinio gėrimo teisiniam pavadinimui ar bet kuriam sudėtiniam terminui.“.

Be to, 12 straipsnio 4 dalies c punkte numatyta, kad tokiais atvejais pateikiant užuominą „visada nurodomas spiritinio gėrimo teisinis pavadinimas, kuris pateikiamas tame pačiame regėjimo lauke kaip ir užuomina.“ (žr. 3.2.5 skirsnį).

3.2.4.1. Užuominos į spiritinius gėrimus, naudojamus kaip vienintelis alkoholio pagrindas

Gamintojai gali norėti kurti novatoriškus produktus eksperimentuodami su nustatytomis spiritinių gėrimų kategorijomis arba GN ir transformuodami jas į kitokią spiritinių gėrimų kategoriją.

Tam tikrais atvejais teisės aktų leidėjas tokiems gamintojams leidžia apibūdinant, pateikiant ir ženklinant galutinį spiritinį gėrimą pateikti užuominą į pradinį spiritinį gėrimą ankstesnėje pastraipoje nurodytomis sąlygomis.

Kita vertus, kai kurios spiritinių gėrimų kategorijos, pvz., aromatizuota degtinė, gali būti gaminamos naudojant kitą spiritinių gėrimų kategoriją, pavyzdžiui, degtinę, kaip vienintelį alkoholinį pagrindą, o gamintojas gali būti suinteresuotas pateikti užuominą į šią alkoholinę sudedamąją dalį galutinio produkto apibūdinime, pateikime ir ženklinime.

SGR 12 straipsnio 3a dalies a punkto nuostatos taikomos būtent čia minėtiems atvejams.

Siekdamas užkirsti kelią piktnaudžiavimui spiritinio gėrimo (kategorijos ar GN) reputacija teisės aktų leidėjas numatė, kad bet kokia nuoroda į gėrimo teisinį pavadinimą apibūdinant, pateikiant ar ženklinant kitą spiritinį gėrimą, pagamintą naudojant spiritinį gėrimą, į kurį pateikiama nuoroda, kaip vienintelį jo alkoholio pagrindą, leidžiama tik tuo atveju, jei galutinis spiritinis gėrimas atitinka spiritinio gėrimo kategorijos reikalavimus ir todėl turi turėti šios spiritinio gėrimo kategorijos numatytą teisinį pavadinimą.

Tai reiškia, kad niekada nebus galima pateikti užuominos į atitinkamos kategorijos ar GN spiritinį gėrimą, naudojamą kaip vienintelis alkoholio pagrindas produktui, kuris ženklinamas kaip bendrinis „spiritinis gėrimas“.

Be to, draudimas į spiritinio gėrimo, į kurį pateikiama užuomina, arba galutinio spiritinio gėrimo gamybą įtraukti neleidžiamus maisto produktus pagal atitinkamas spiritinių gėrimų kategorijų taisykles, nurodytas I priede, arba spiritinių gėrimų GN taisykles, nurodytas techninėje byloje / produkto specifikacijoje, neapima jokio sutapimo tarp užuominų ant spiritinių gėrimų ir sudėtinių terminų, kuriems reikalingas derinys su vienu ar daugiau tokių maisto produktų (žr. 2.1 skirsnį).

Galiausiai, kad būtų galima pateikti užuominą į spiritinio gėrimo teisinį pavadinimą apibūdinant, pateikiant ir ženklinant kitą spiritinį gėrimą, galutinio spiritinio gėrimo alkoholio koncentracija negali būti mažesnė nei minimali alkoholio koncentracija, kuri yra privaloma spiritiniam gėrimui, į kurį pateikiama užuomina pagal spiritinių gėrimų kategorijų taisykles, nurodytas SGR I priede, arba spiritinių gėrimų GN taisykles, nurodytas atitinkamoje techninėje byloje / produkto specifikacijoje (žr. #31 pavyzdžius).

PASTABA. Buvo iškeltas klausimas, ar spiritinio gėrimo (kategorijos ar GN) pavadinimo, jau nurodyto sudėtiniame termine (pavyzdžiui, tam tikroms šio spiritinio gėrimo savybėms apibūdinti), pakartojimas laikytinas užuomina. Minėtomis SGR 12 straipsnio 3a dalies a punkto nuostatomis tokia galimybė aiškiai atmetama. Tokiu atveju pakartotinė nuoroda į spiritinio gėrimo, naudojamo kartu su kitu maisto produktu, pavadinimą turėtų būti suprantama kaip šio pavadinimo naudojimo sudėtiniame termine „pratęsimas“ ir turėtų atitikti SGR 11 straipsnio 3 dalyje nustatytas ženklinimo taisykles .

#31 - Leidžiamo ženklinimo pavyzdžiai: Vyno spiritas (40 % tūrio) Pagamintas iš Cognac Užbaigtas brandinti burbono statinėje Cognac techninėje byloje / produkto specifikacijoje neleidžiama jo brandinti kitur nei medinėse statinėse, kuriose anksčiau buvo laikytas vynas arba vyno spiritas, todėl tais atvejais, kai Cognac brandinimas buvo užbaigtas statinėje, kurioje anksčiau buvo laikytas burbono Whisky, nebegalima priskirti šio GN pavadinimo. Tačiau užuomina į tai, kad pradinis spiritinis gėrimas gamintas laikantis konjakui taikomų reikalavimų prieš jį perpilant į burbono statinę, vartotojui suteikia naudingos informacijos. PASTABA . Tokiu atveju vyno spiritas turi turėti minimalią Cognac privalomą alkoholio koncentraciją (t. y. 40 % tūrio). Kadagiais aromatizuotas spiritinis gėrimas (32 % tūrio) PAGAMINTAS IŠ KORN Pagal I priedo 19 kategorijoje nustatytus reikalavimus kadagiais aromatizuotus spiritinius gėrimus galima gaminti, be kita ko, aromatizuojant grūdų spiritą kadagio uogomis. Korn yra grūdų spiritas, įregistruotas kaip geografinė nuoroda, šis ženklinimas leidžiamas su sąlyga, kad galutinio produkto alkoholinė koncentracija pasieks Korn privalomą minimalią koncentraciją (t. y. 32 % tūrio), kuri yra didesnė už kadagiais aromatizuotiems spiritiniams gėrimams privalomą minimalią alkoholio koncentraciją (t. y. 30 % tūrio). Aviečių skonio degtinė (37,5 % tūrio) Pagaminta iš keturis kartus distiliuotos degtinės Aromatizuotos degtinės, kuri pagal I priedo 31 kategorijos reikalavimus gaminama į degtinę pridedant kvapiųjų medžiagų ir, galimai, saldinančiųjų produktų, apibūdinime, pateikime ir ženklinime gali būti pateikta užuomina į degtinę pagal SGR 12 straipsnio 3a dalies a punktą. PASTABA. Aromatizuotai degtinei būtina minimali alkoholio koncentracija yra tokia pati kaip degtinei būtina minimali alkoholio koncentracija, t. y. 37,5 % tūrio. #32 - Draudžiamo ženklinimo pavyzdžiai (PASTABA. Užuomina ant spiritinio gėrimo, kuris neatitinka kategorijos ir todėl turi teisinį pavadinimą „spiritinis gėrimas“, visada draudžiama): 1) Spiritinis gėrimas Pagamintas iš romo ir Brandy Dviejų skirtingų spiritinių gėrimų derinys negali būti ženklinamas kaip užuomina. Jei tokį derinį sudaro tik spiritiniai gėrimai, jis turės būti ženklinamas kaip mišinys . Jei į sudėti įtraukti kiti maisto produktai, spiritinių gėrimų pavadinimai gali būti įtraukti tik į maisto produktų sudedamųjų dalių sąrašą, jeigu sąrašas atitinka IMTV reglamento 18–22 straipsnius, kaip nustatyta SGR 13 straipsnio 2 dalyje. 2) Romo pagrindo Spiritinis gėrimas Su prieskoniais Esant spiritinio gėrimo ir vieno ar daugiau maisto produktų, kurie nėra maisto produktai, naudoti gėrimo gamybai pagal jo specialius reikalavimus, deriniui visada sukuriamas sudėtinis terminas , todėl negali būti ženklinamas kaip užuomina. 3) Spiritinis gėrimas Gautas iš romo (15 % tūrio) Užuominos į spiritinių gėrimų kategorijas arba GN draudžiamos, jei tokie gėrimai tiesiog atskiesti vandeniu iki mažesnės už privalomą alkoholio koncentracijos (romo atveju – 37,5 % tūrio).

3.2.4.2. Užuominos į kitų spiritinių gėrimų statines

Kaip paaiškinta pirmiau (žr. 1.5 skirsnį), terminai, nurodantys spiritinio gėrimo laikymą visą ar dalį brandinimo laikotarpio medinėse statinėse, anksčiau naudotose kitam spiritiniam gėrimui brandinti, negali būti laikomi savanoriškai teikiama informacija pagal IMTV reglamento 36 straipsnį dėl SGR 10 straipsnio 7 dalies pirmoje pastraipoje nurodytos nuostatos, draudžiančios naudoti spiritinių gėrimų pavadinimus apibūdinant, pateikiant ar ženklinant bet kokį gėrimą, neatitinkantį SGR ar atitinkamos GN techninės bylos / produkto specifikacijos reikalavimų.

Vienintelės šio draudimo išimtys yra susijusios su sudėtinių terminų, užuominų ir sudedamųjų dalių sąrašo ženklinimu, kaip nustatyta SGR 11, 12 straipsniuose ir 13 straipsnio 2–4 dalyse. Todėl nuoroda į spiritinį gėrimą, kurio medinėje statinėje vėliau brandintas kitas spiritinis gėrimas, yra ne tik savanoriškai teikiama informacija pagal IMTV, bet ir užuomina, reglamentuojama SGR 12 straipsnio 3a dalyje.

PASTABA. SGR 12 straipsnio 3a dalies b punkto i papunktyje pateiktas reikalavimas pašalinti iš medinės statinės jos ankstesnį turinį, kai į spiritinius gėrimus (kategorijų ar GN) draudžiama papildomai įpilti praskiesto ar neskiesto alkoholio. Šis reikalavimas taikomas, pvz., 1–14 spiritinių gėrimų kategorijoms. Todėl spiritinių gėrimų kategorijoms ar GN, kurioms pirmiau minėtas reikalavimas netaikomas, nedraudžiama medinėje statinėje palikti šiek tiek spiritinio gėrimo, kuris toje statinėje buvo brandintas anksčiau. Tačiau tokia praktika, jei taikoma, turėtų būti tinkamai paženklinta pagal SGR 13 straipsnio 3 dalį arba 4 dalį (t. y. mišinių ženklinimo nuostatas), taip pat pagal SGR 12 straipsnio 3a dalies b punkto ii–iv papunkčiuose pateiktas ženklinimo nuostatas, skirtas užuominoms į spiritinių gėrimų statines (žr. 3 pavyzdį #33 pavyzdžių rinkinyje).

PASTABA. Vadovaujantis SGR 12 straipsnio 3a dalies b punkto ii–iv papunkčiais ir nukrypstant nuo bendrosios ženklinimo taisyklės, taikomos užuominoms ant alkoholinių gėrimų (t. y. užuomina rašoma ne didesniu šriftu nei pusė alkoholinio gėrimo pavadinimui ar galimiems sudėtiniams terminams užrašyti naudojamo šrifto dydžio), užuomina į spiritinio gėrimo statines gali būti rašoma ne didesniu šriftu už šrifto dydį, naudojamą spiritinio gėrimo teisiniam pavadinimui ar bet kuriam sudėtiniam terminui, bet turi aiškiai nurodyti, kokia statinė naudota gautam spiritiniam gėrimui brandinti, ir ji turi būti mažiau pastebima už spiritinio gėrimo teisinį pavadinimą ar bet kurį naudojamą sudėtinį terminą. Tačiau minėtoje nuostatoje nurodyti spiritiniai gėrimai, paženklinti iki 2022 m. gruodžio 31 d. pagal Įgyvendinimo reglamento (ES) Nr. 716/2013 4 straipsnį (kuriame pateiktas tik toks reikalavimas, kad užuomina turi būti rašoma mažesniu šriftu už šriftus, kuriais rašomas prekinis pavadinimas ir sudėtinis terminas), gali būti ir toliau pateikiami rinkai, kol nepasibaigs jų atsargos. Bet kuriuo atveju, net ir šiuo pereinamuoju laikotarpiu rekomenduojama , kad užuomina į spiritinio gėrimo statines nebūtų pastebimesnė už spiritinio gėrimo teisinį pavadinimą (pvz., naudojant kitą foną, spalvas ar rašmenų pobūdį) .

Išskyrus aspektus, kuriuos turi įvertinti nacionalinės kompetentingosios institucijos dėl tinkamo nuorodų į brandinimą medinėse statinėse, kuriose anksčiau buvo brandinti kiti alkoholiniai gėrimai (visų pirma vynas arba alus), išvardyti 1.5 skirsnyje, naudojimo, įskaitant IMTV reglamento 7 straipsnio 1 dalies laikymąsi, užuominoms į spiritinių gėrimų statines rekomenduojama, kad:

1) spiritinis gėrimas iš tikrųjų būtų brandintas medinėje statinėje, kuri anksčiau buvo naudota brandinti spiritinį gėrimą, į kurį pateikiama užuomina. Iš tiesų pagal SGR 4 straipsnio 11 punkte pateiktą apibrėžimą brandinimas yra spiritinio gėrimo „laikymas atitinkamose talpyklose tam tikrą laikotarpį, turint tikslą leisti, kad tame spiritiniame gėrime vyktų natūralios reakcijos, dėl kurių tas spiritinis gėrimas įgyja specifinių savybių“. Tai reiškia, kad brandinimo medinėje statinėje neleidžiama pakeisti, pavyzdžiui, tokiomis inertinėmis talpyklomis kaip plastikinės statinės arba medienos skiedromis;

2) iš tų kategorijų, kurios draudžia įpilti papildomo alkoholio (pvz., I priedo 1–14 spiritinių gėrimų kategorijos, kaip numatyta SGR 7 straipsnio 2 dalies b punkte), spiritinių gėrimų brandinimui naudojamų statinių pašalinamas ankstesnis jų turinys;

3) spiritiniam gėrimui brandinti naudojama statinė turi didelį poveikį gėrimo pobūdžiui, todėl vartotojams galima pateikti informaciją apie ankstesnį naudojamos statinės turinį. Tačiau tokia informacija turi būti aiški ir nedviprasmiška, ji turi nurodyti naudotą statinę, o ne tik anksčiau joje brandintą spiritinį gėrimą, ir negali klaidinti vartotojo, kaip numatyta IMTV reglamento 7 straipsnio 1a dalyje, 7 straipsnio 2 dalyje ir 36 straipsnyje. Pavyzdžiui: a) nuoroda į tam tikrą statinę pateisinama tik tuo atveju, jei spiritinis gėrimas tokioje statinėje brandintas pakankamai ilgai, kad tai turėtų įtakos spiritinio gėrimo juslinių savybių pobūdžiui; b) kontekstas, kuriame nurodoma užuomina, turėtų būti aiškus ir skirtas tik vartotojui informuoti apie ankstesnį naudojamos statinės turinį, t. y. informuoti, kad spiritinis gėrimas pakankamai laiko išlaikytas statinėje, kuri anksčiau buvo naudota, pavyzdžiui, romui brandinti; c) užuomina turi būti tiksli ir neklaidinanti. Produkto ženklinimas ir prekinė informacija neturėtų leisti suprasti, kad spiritinis gėrimas brandintas konkretaus tipo statinėje, kai taip nėra. Pavyzdžiui, apibūdinant viskį naudojamas teiginys „brandintas romo statinėje“, jei tik dalis statinių, naudotų viskiui brandinti, buvo romo statinės, būtų vartotojų klaidinimas; d) kai kuriems spiritiniams gėrimams taikomas terminas „brandinimo užbaigimas“ arba „užbaigti brandinti“. Tai įprastas šio sektoriaus terminas, nurodantis galutinį brandinimo statinėje, kuri yra kita nei anksčiau naudota statinė, laikotarpį. Brandinimo užbaigimas atitinka dalį brandinimo laikotarpio, todėl pirmiau nurodyti reikalavimai lygiai taip pat turėtų būti taikomi ir brandinimo užbaigimui. #33 - Leidžiamo ženklinimo pavyzdžiai: 1) ROMAS Brandintas Kentukio burbono statinėse 2) Single Malt Whisky (Viensalyklis viskis)* Brandintas Cognac statinėje / užbaigtas brandinti romo statinėje 3) Spiritinis gėrimas Gin 95 % ir romo 5 % mišinys Brandintas romo statinėje Tai gali nurodyti, kad romas / Whisky / Gin ir romas medinėje statinėje, kurioje anksčiau buvo brandintas burbonas / Cognac / romas, buvo išlaikytas pakankamai laiko, kad tai turėtų įtakos jo juslinių savybių pobūdžiui. * Pagal I priedo 2 dalies (Whisky arba whiskey) a punkto iii papunktį galutinis distiliatas brandinamas ne didesnėse nei 700 litrų talpos medinėse statinėse. Kadangi medinės statinės tipas nenurodomas, galima pakartotinai naudoti statines, kuriose anksčiau buvo brandinti kiti alkoholiniai gėrimai, kad viskiui būtų perteiktos tam tikros juslinės savybės. #34 - Draudžiamo ženklinimo pavyzdžiai: Cognac Užbaigtas brandinti medinėje romo statinėje Toks užrašas neleidžiamas, nes konjako GN techninėje byloje / produkto specifikacijoje nenumatomas konjako brandinimo užbaigimas statinėje, kuri anksčiau nebuvo naudota vynui arba vyno spiritui brandinti. Whisky Brandintas Brandy statinėje Toks užrašas neleidžiamas, nes užuomina negali būti pastebimesnė už spiritinio gėrimo teisinį pavadinimą, o užuominos šrifto dydis negali būti didesnis už teisinio pavadinimo šrifto dydį. Cognac, brandintas su romu Toks užrašas neleidžiamas, nes užuomina turi nurodyti naudotos statinės rūšį.

3.2.5. Kitos užuominų ženklinimo taisyklės

12 straipsnio 4 dalyje nurodyta, kad „2, 3 ir 3a dalyse nurodytos užuominos:

a) rašomos ne toje pačioje eilutėje kaip alkoholinio gėrimo pavadinimas;

b) rašomos ne didesniu šriftu nei pusė alkoholinio gėrimo pavadinimui užrašyti naudojamo šrifto dydžio ir, jei vartojami sudėtiniai terminai, ne didesniu šriftu nei pusė tokiems sudėtiniams terminams užrašyti naudojamo šrifto dydžio pagal 11 straipsnio 3 dalies c punktą; ir

c) užuominų į spiritinių gėrimų apibūdinimą, pateikimą ir ženklinimą atveju visada nurodomas spiritinio gėrimo teisinis pavadinimas, kuris pateikiamas tame pačiame regėjimo lauke kaip ir užuomina.“ (28)

12 straipsnio 4 dalyje nustatytos nuostatos yra privalomos, kai užuominos pateikiamos ant alkoholinių gėrimų, bet ne ant maisto produktų, kurie nėra alkoholiniai gėrimai (12 straipsnio 1 dalis). Pastariesiems (pvz., romo ledai, Kirschpralinen, kiaušinių likerio pyragas) taikomos bendrosios IMTV reglamento ženklinimo taisyklės, visų pirma 7 straipsnis dėl sąžiningos informacijos teikimo praktikos.

Be to, kai užuominos į spiritinius gėrimus pateikiamos ant alkoholinių gėrimų, kurie nėra spiritiniai gėrimai, ir ant likerių, turi būti bent kartą nurodyta, kokią alkoholio procentinę dalį sudaro kiekviena alkoholinė sudedamoji dalis, pateikiant šią informaciją tame pačiame regėjimo lauke kaip ir užuominą, kiekių mažėjimo tvarka.

(29)

Minėtuose pavyzdžiuose maisto produkto pavadinimas (alus, obuolių sidras, aromatizuoti vynai, šokoladinis likeris, crème de brandy, likeris, vyno spiritas) ir sudėtiniai terminai (crème de brandy (kuris gali būti ir sudėtinis terminas, ir teisinis pavadinimas), šokoladinis likeris bei kiaušinių likeris ir cinamonas) yra ne toje pačioje eilutėje kaip užuomina („Genever“, „Punch au Rhum“, Cognac, „Maraschino“, Gin, Brandy, „Irish Whisky“, romas, burbono statinė).

Bet kuriuo atveju, kai gautas gėrimas yra spiritinis gėrimas, jo teisinis pavadinimas visada nurodomas tame pačiame regėjimo lauke, kuriame pateikta užuomina, kuri rašoma ne didesniu nei perpus mažesniu šriftu už spir